title: Neuvoston päätös (EU) 2015/835, annettu 11 päivänä toukokuuta 2015, yhteistä passitusta käsittelevässä EU–EFTA-sekakomiteassa esitettävästä Euroopan unionin kannasta yhteistä passitusmenettelyä koskevan yleissopimuksen muuttamista koskevan päätöksen hyväksymiseen

text:
                  29.5.2015

                  FI

                  Euroopan unionin virallinen lehti

                  L 132/69

            NEUVOSTON PÄÄTÖS (EU) 2015/835,
      annettu 11 päivänä toukokuuta 2015,
      yhteistä passitusta käsittelevässä EU–EFTA-sekakomiteassa esitettävästä Euroopan unionin kannasta yhteistä passitusmenettelyä koskevan yleissopimuksen muuttamista koskevan päätöksen hyväksymiseen
      EUROOPAN UNIONIN NEUVOSTO, joka
      ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan yhdessä sen 218 artiklan 9 kohdan kanssa,
      ottaa huomioon Euroopan komission ehdotuksen,
      sekä katsoo seuraavaa:

                  (1)

                  Euroopan talousyhteisön, Itävallan tasavallan, Suomen tasavallan, Islannin tasavallan, Norjan kuningaskunnan, Ruotsin kuningaskunnan ja Sveitsin valaliiton välisen yhteistä passitusmenettelyä koskevan yleissopimuksen (1), jäljempänä ’yleissopimus’, 15 a artiklassa määrätään, että kolmas maa voi liittyä yleissopimuksen sopimuspuoleksi sen jälkeen, kun yleissopimuksella perustettu sekakomitea on päättänyt kutsua kyseisen maan liittymään yleissopimukseen.

                  (2)

                  Yleissopimuksen 15 artiklassa valtuutetaan EU–EFTA-sekakomitea antamaan suosituksia ja hyväksymään päätöksellään muutoksia yleissopimukseen ja sen liitteisiin.

                  (3)

                  Entinen Jugoslavian tasavalta Makedonia on ilmaissut virallisesti halunsa liittyä yhteiseen passitusjärjestelmään.

                  (4)

                  Entinen Jugoslavian tasavalta Makedonia täyttää ne oikeudelliset, rakenteelliset ja tietotekniikkaan liittyvät keskeiset vaatimukset, jotka ovat edellytyksiä liittymiselle, ja kun liittymistä koskeva virallinen menettely on saatu päätökseen, entinen Jugoslavian tasavalta Makedonia voi liittyä yleissopimukseen.

                  (5)

                  Yhteisen passitusjärjestelmän laajentaminen edellyttää yleissopimukseen muutoksia, jotka koskevat uusia entisen Jugoslavian tasavallan Makedonian virallisella kielellä olevia mainintoja sekä vakuusasiakirjoihin tehtäviä tarvittavia mukautuksia.

                  (6)

                  Ehdotetut muutokset esitettiin yhteistä passitusta käsittelevälle EU–EFTA-työryhmälle sekä tavarakaupan muodollisuuksien yksinkertaistamista käsittelevälle EU–EFTA-työryhmälle, joissa niistä on keskusteltu, ja teksti on hyväksytty alustavasti.

                  (7)

                  Ehdotettuja muutoksia koskevan unionin kannan olisi sen vuoksi perustuttava tähän päätökseen liitettyyn päätösluonnokseen,

            ON HYVÄKSYNYT TÄMÄN PÄÄTÖKSEN:
      1 artikla
      Yhteistä passitusta käsittelevässä EU–EFTA-sekakomiteassa esitettävä unionin kanta perustuu tähän päätökseen liitettyyn päätösluonnokseen.
      Unionin edustajat EU–EFTA-sekakomiteassa voivat sopia päätösluonnokseen tehtävistä vähäisistä muutoksista.
      2 artikla
      Tämä päätös tulee voimaan 1 päivänä kesäkuuta 2015.

         Tehty Brysselissä 11 päivänä toukokuuta 2015.

               Neuvoston puolesta

               Puheenjohtaja

            J. DŪKLAVS

         (1)  EYVL L 226, 13.8.1987, s. 2.

         LUONNOS
         YHTEISTÄ PASSITUSTA KÄSITTELEVÄN EU–EFTA-SEKAKOMITEAN PÄÄTÖS N:o …/2015,
         annettu …,
         yhteistä passitusmenettelyä koskevan yleissopimuksen muuttamisesta
         EU–EFTA-SEKAKOMITEA, joka
         ottaa huomioon yhteisestä passitusmenettelystä 20 päivänä toukokuuta 1987 tehdyn yleissopimuksen (1) ja erityisesti sen 15 artiklan 3 kohdan a alakohdan,
         sekä katsoo seuraavaa:

                     (1)

                     Entinen Jugoslavian tasavalta Makedonia on ilmaissut halunsa liittyä yhteisestä passitusmenettelystä 20 päivänä toukokuuta 1987 tehtyyn yleissopimukseen, jäljempänä ’yleissopimus’, ja se on yleissopimuksella perustetun sekakomitean … päivänä …kuuta 2015 antamalla päätöksellä N:o …/2015 (*) kutsuttu liittymään yleissopimukseen.

                     (2)

                     Yleissopimuksessa käytettävien mainintojen entisen Jugoslavian tasavallan Makedonian virallisella kielellä olevat toisinnot olisi sisällytettävä yleissopimukseen oikeassa järjestyksessä.

                     (3)

                     Tätä päätöstä olisi sovellettava siitä päivästä alkaen, jona entinen Jugoslavian tasavalta Makedonia liittyy yleissopimukseen.

                     (4)

                     Jotta voidaan käyttää vakuuslomakkeita, jotka on painettu ennen entisen Jugoslavian tasavallan Makedonian yleissopimukseen liittymistä sovellettujen vaatimusten mukaisesti, olisi päätettävä siirtymäkaudesta, jona tällaisia lomakkeita voidaan edelleen käyttää tietyin mukautuksin.

                     (5)

                     Yleissopimusta olisi näin ollen muutettava tämän mukaisesti,

               ON HYVÄKSYNYT TÄMÄN PÄÄTÖKSEN:
         1 artikla
         Muutetaan yhteistä passitusmenettelyä koskevan yleissopimuksen liite III tämän päätöksen liitteen mukaisesti.
         2 artikla
         1.   Tätä päätöstä sovelletaan 1 päivästä heinäkuuta 2015.
         2.   Yleissopimuksen liitteen III, sellaisena kuin se on voimassa 1 päivänä joulukuuta 2012, lisäyksissä C1, C2, C3, C4, C5 ja C6 oleviin mallilomakkeisiin perustuvia lomakkeita voidaan tarvittavin maantieteellisin sekä tiedoksianto-osoitetta tai valtuutetun henkilön osoitetta koskevin muutoksin käyttää edelleen 1 päivään toukokuuta 2016 saakka.

            Tehty Brysselissä … päivänä …kuuta 2015.

                  EU–EFTA-sekakomitean puolesta

                  Puheenjohtaja

            (1)  EYVL L 226, 13.8.1987, s. 2.

            (*)  Virallinen lehti: lisätään viitenumero ja asiakirjaan ST8194/15 sisältyvän päätöksen hyväksymispäivä.

         LIITE

                     1.

                     Lisätään lisäyksessä B1 olevaan kohtaan 51 Latvian ja Maltan väliin luetelmakohta seuraavasti:

                                 —

                                    ”MK (*) Entinen Jugoslavian tasavalta Makedonia”
                                 .

                     2.

                     Muutetaan lisäyksessä B6 oleva III osasto seuraavasti:

                                 2.1

                                 Lisätään taulukon ensimmäiseen osaan ”Voimassa rajoitetusti – 99200” ennen mainintaa ”MT” luetelmakohta seuraavasti:

                                             —

                                                ”MK (*) Ограничено важење”

                                 2.2

                                 Lisätään taulukon toiseen osaan ”Vapautettu – 99201” ennen mainintaa ”MT” luetelmakohta seuraavasti:

                                             —

                                                ”MK (*) Изземање”

                                 2.3

                                 Lisätään taulukon kolmanteen osaan ”Vaihtoehtoinen todiste – 99202” ennen mainintaa ”MT” luetelmakohta seuraavasti:

                                             —

                                                ”MK (*) Алтернативен доказ”

                                 2.4

                                 Lisätään taulukon neljänteen osaan ”Muutos: toimipaikka, jossa tavarat esitetty … (nimi ja maa) – 99203” ennen mainintaa ”MT” luetelmakohta seuraavasti:

                                             —

                                                ”MK (*) Разлики: Испостава каде стоките се ставени на увид … (назив и земја)”

                                 2.5

                                 Lisätään taulukon viidenteen osaan ”… vientiin sovelletaan asetuksen/direktiivin/päätöksen N:o … mukaisia rajoituksia tai maksuja – 99204” ennen mainintaa ”MT” luetelmakohta seuraavasti:

                                             —

                                                ”MK (*) Излез од … предмет на ограничувања или давачки согласно Уредба/Директива/Решение № ….”

                                 2.6

                                 Lisätään taulukon kuudenteen osaan ”Vapautettu sitovan kuljetusreitin noudattamisesta – 99205” ennen mainintaa ”MT” luetelmakohta seuraavasti:

                                             —

                                                ”MK (*) Изземање од пропишан правец на движење”

                                 2.7

                                 Lisätään taulukon seitsemänteen osaan ”Valtuutettu lähettäjä – 99206” ennen mainintaa ”MT” luetelmakohta seuraavasti:

                                             —

                                                ”MK (*) Овластен испраќач”

                                 2.8

                                 Lisätään taulukon kahdeksanteen osaan ”Vapautettu allekirjoituksesta – 99207” ennen mainintaa ”MT” luetelmakohta seuraavasti:

                                             —

                                                ”MK (*) Изземање од потпис”

                                 2.9

                                 Lisätään taulukon yhdeksänteen osaan ”YLEISVAKUUDEN KÄYTTÖ KIELLETTY – 99208” ennen mainintaa ”MT” luetelmakohta seuraavasti:

                                             —

                                                ”MK (*) ЗАБРАНА ЗА УПОТРЕБА НА ОПШТА ГАРАНЦИЈА”

                                 2.10

                                 Lisätään taulukon kymmenenteen osaan ”KÄYTTÖÄ EI RAJOITETTU – 99209” ennen mainintaa ”MT” luetelmakohta seuraavasti:

                                             —

                                                ”MK (*) УПОТРЕБА БЕЗ ОГРАНИЧУВАЊЕ”

                                 2.11

                                 Lisätään taulukon yhdenteentoista osaan ”Annettu jälkikäteen – 99210” ennen mainintaa ”MT” luetelmakohta seuraavasti:

                                             —

                                                ”MK (*) Дополнително издадено”

                                 2.12

                                 Lisätään taulukon kahdenteentoista osaan ”Useita – 99211” ennen mainintaa ”MT” luetelmakohta seuraavasti:

                                             —

                                                ”MK (*) Различни”

                                 2.13

                                 Lisätään taulukon kolmanteentoista osaan ”Irtotavaraa – 99212” ennen mainintaa ”MT” luetelmakohta seuraavasti:

                                             —

                                                ”MK (*) Рефус”

                                 2.14

                                 Lisätään taulukon neljänteentoista osaan ”Lähettäjä – 99213” ennen mainintaa ”MT” luetelmakohta seuraavasti:

                                             —

                                                ”MK (*) Испраќач

                     3.

                     Korvataan lisäys C1 seuraavasti:

                        ”LISÄYS C1
                        Yhteinen passitusmenettely/Yhteisön passitusmenettely
                        Vakuusasiakirja
                        Yksittäinen vakuus
                        I   Takaussitoumus

                                    1.

                                    Allekirjoittanut (1) … kotipaikan osoite (2) … sitoutuu tällä asiakirjalla vakuustoimipaikkana olevalle … annettavaan omavelkaiseen ja yhteisvastuulliseen takaukseen … enimmäismäärään saakka, Euroopan unionin, joka käsittää Belgian kuningaskunnan, Bulgarian tasavallan, Tšekin tasavallan, Tanskan kuningaskunnan, Saksan liittotasavallan, Viron tasavallan, Irlannin, Helleenien tasavallan, Espanjan kuningaskunnan, Ranskan tasavallan, Kroatian tasavallan, Italian tasavallan, Kyproksen tasavallan, Latvian tasavallan, Liettuan tasavallan, Luxemburgin suurherttuakunnan, Unkarin, Maltan tasavallan, Alankomaiden kuningaskunnan, Itävallan tasavallan, Puolan tasavallan, Portugalin tasavallan, Romanian, Slovenian tasavallan, Slovakian tasavallan, Suomen tasavallan, Ruotsin kuningaskunnan ja Ison-Britannian ja Pohjois-Irlannin yhdistyneen kuningaskunnan, sekä Islannin tasavallan, entisen Jugoslavian tasavallan Makedonian, Norjan kuningaskunnan, Sveitsin valaliiton, Turkin tasavallan, Andorran ruhtinaskunnan ja San Marinon tasavallan hyväksi (3) siitä määrästä, jonka passituksesta vastaava (4) … on velvollinen tai voi tulla velvolliseksi maksamaan yllä mainituille maille niin pää- kuin muuna velkana sellaisten tullien, maksujen ja muiden liitännäiskustannusten osalta, sakkoja lukuun ottamatta, jotka koskevat jäljempänä kuvattuja tavaroita, jotka asetetaan yhteisön tai yhteiseen passitusmenettelyyn lähtötoimipaikkana olevassa … ja joiden määrätoimipaikka on …
                                    Tavaran kuvaus: …

                                    2.

                                    Allekirjoittanut sitoutuu maksamaan 1 kohdassa tarkoitettujen maiden toimivaltaisten viranomaisten ensimmäisestä kirjallisesta pyynnöstä ja 30 päivän kuluessa pyynnön päivämäärästä pyydetyt määrät, ellei tämä tai muu asianomainen henkilö osoita ennen mainitun määräajan päättymistä toimivaltaisia viranomaisia tyydyttävällä tavalla, että menettely on päättynyt.
                                    Toimivaltaiset viranomaiset voivat allekirjoittaneen pyynnöstä ja pätevien syiden perusteella pidentää maksupyynnön päiväyksestä laskettavaa 30 päivän määräaikaa, jonka kuluessa allekirjoittaneen on maksettava pyydetyt määrät. Lisäajan myöntämisestä aiheutuvat kustannukset, erityisesti korko, on laskettava siten, että niiden määrä vastaa kyseisen maan raha- ja rahoitusmarkkinoilla vastaavista toimista veloitettuja kustannuksia.

                                    3.

                                    Tämä sitoumus on voimassa siitä päivästä, jona vakuustoimipaikka on sen hyväksynyt. Allekirjoittanut on edelleen vastuussa niiden määrien maksamisesta, jotka tulevat maksettaviksi tämän sitoumuksen kattaman sellaisen yhteisön tai yhteisen passituksen osalta, joka alkoi ennen sitä päivämäärää, jona vakuusasiakirjan kumoaminen tai peruuttaminen tuli voimaan, vaikka maksupyyntö esitetään tämän päivän jälkeen.

                                    4.

                                    Tämän sitoumuksen tarkoituksia varten allekirjoittaneen tiedoksianto-osoite (5) on kussakin 1 kohdassa tarkoitetussa maassa:

                                                Maa

                                                Sukunimi ja etunimi tai toiminimi ja täydellinen osoite

                                          Allekirjoittanut hyväksyy asianmukaisesti tälle toimitetuksi tähän sitoumukseen liittyvän kirjeenvaihdon, tiedotukset ja yleensä muodollisuudet tai menettelyt, jotka on osoitettu johonkin tämän tiedoksianto-osoitteista tai siellä annettu kirjallisesti tiedoksi.
                                    Allekirjoittanut hyväksyy tiedoksianto-osoitteidensa sijaintipaikkojen tuomioistuimien toimivallan.
                                    Allekirjoittanut sitoutuu pitämään tiedoksianto-osoitteensa tai, jos tämän on muutettava yhtä tai useampia näistä osoitteista, ilmoittamaan siitä etukäteen vakuustoimipaikalle.
                                    Paikka …, päiväys …
                                    …
                                    (Allekirjoitus) (6)

                              II   Vakuustoimipaikan hyväksymismerkintä

                        Vakuustoimipaikka …
                        Takaussitoumus hyväksytty … (pvm) kattamaan yhteisön/yhteisen passituksen, joka suoritetaan … (pvm) annetulla passitusilmoituksella, jonka numero on … (7).
                        (Leima ja allekirjoitus)”
                     .

                     4.

                     Korvataan lisäys C2 seuraavasti:

                        ”LISÄYS C2
                        Yhteinen passitusmenettely/Yhteisön passitusmenettely
                        Vakuusasiakirja
                        Tositteilla annettava yksittäinen vakuus
                        I   Takaussitoumus

                                    1.

                                    Allekirjoittanut (8)… kotipaikan osoite (9) … sitoutuu tällä asiakirjalla vakuustoimipaikkana olevalle … annettavaan omavelkaiseen ja yhteisvastuulliseen takaukseen Euroopan unionin, joka käsittää Belgian kuningaskunnan, Bulgarian tasavallan, Tšekin tasavallan, Tanskan kuningaskunnan, Saksan liittotasavallan, Viron tasavallan, Irlannin, Helleenien tasavallan, Espanjan kuningaskunnan, Ranskan tasavallan, Kroatian tasavallan, Italian tasavallan, Kyproksen tasavallan, Latvian tasavallan, Liettuan tasavallan, Luxemburgin suurherttuakunnan, Unkarin, Maltan tasavallan, Alankomaiden kuningaskunnan, Itävallan tasavallan, Puolan tasavallan, Portugalin tasavallan, Romanian, Slovenian tasavallan, Slovakian tasavallan, Suomen tasavallan, Ruotsin kuningaskunnan ja Ison-Britannian ja Pohjois-Irlannin yhdistyneen kuningaskunnan, sekä Islannin tasavallan, entisen Jugoslavian tasavallan Makedonian, Norjan kuningaskunnan, Sveitsin valaliiton, Turkin tasavallan, Andorran ruhtinaskunnan ja San Marinon tasavallan (10) hyväksi siitä määrästä, jonka passituksesta vastaava on velvollinen tai voi tulla velvolliseksi maksamaan edellä mainituille maille niin pää- kuin muuna velkana sellaisten tullien, maksujen ja muiden liitännäiskustannusten osalta, sakkoja lukuun ottamatta, jotka koskevat tavaroita, jotka asetetaan yhteisön tai yhteiseen passitukseen, josta allekirjoittaja on sitoutunut vastaamaan antamalla yksittäistä vakuutta koskevia tositteita, joiden määrä on enintään 7 000 euroa tositetta kohti.

                                    2.

                                    Allekirjoittanut sitoutuu maksamaan 1 kohdassa tarkoitettujen maiden toimivaltaisten viranomaisten ensimmäisestä kirjallisesta pyynnöstä ja 30 päivän kuluessa pyynnön päivämäärästä pyydetyt määrät 7 000 euron enimmäismäärään saakka yksittäistä vakuutta koskevaa tositetta kohden, ellei tämä tai muu asianomainen henkilö osoita ennen mainitun määräajan päättymistä toimivaltaisia viranomaisia tyydyttävällä tavalla, että menettely on päättynyt asianomaisen passituksen osalta.
                                    Toimivaltaiset viranomaiset voivat allekirjoittaneen pyynnöstä ja pätevien syiden perusteella pidentää maksupyynnön päiväyksestä laskettavaa 30 päivän määräaikaa, jonka kuluessa allekirjoittaneen on maksettava pyydetyt määrät. Lisäajan myöntämisestä aiheutuvat kustannukset, erityisesti korko, on laskettava siten, että niiden määrä vastaa kyseisen maan raha- ja rahoitusmarkkinoilla vastaavista toimista veloitettuja kustannuksia.

                                    3.

                                    Tämä sitoumus on voimassa siitä päivästä, jona vakuustoimipaikka on sen hyväksynyt. Allekirjoittanut on edelleen vastuussa niiden määrien maksamisesta, jotka tulevat maksettaviksi tämän sitoumuksen kattaman sellaisen yhteisön tai yhteisen passituksen osalta, joka alkoi ennen sitä päivämäärää, jona vakuusasiakirjan kumoaminen tai peruuttaminen tuli voimaan, vaikka maksupyyntö esitetään tämän päivän jälkeen.

                                    4.

                                    Tämän sitoumuksen tarkoituksia varten allekirjoittaneen tiedoksianto-osoite (11) on kussakin 1 kohdassa tarkoitetussa maassa:

                                                Maa

                                                Sukunimi ja etunimi tai toiminimi ja täydellinen osoite

                                          Allekirjoittanut hyväksyy asianmukaisesti tälle toimitetuksi tähän sitoumukseen liittyvän kirjeenvaihdon, tiedotukset ja yleensä muodollisuudet tai menettelyt, jotka on osoitettu johonkin tämän tiedoksianto-osoitteista tai siellä annettu kirjallisesti tiedoksi.
                                    Allekirjoittanut hyväksyy tiedoksianto-osoitteidensa sijaintipaikkojen tuomioistuimien toimivallan.
                                    Allekirjoittanut sitoutuu pitämään tiedoksianto-osoitteensa tai, jos tämän on muutettava yhtä tai useampia näistä osoitteista, ilmoittamaan siitä etukäteen vakuustoimipaikalle.
                                    Paikka …, päiväys …
                                    …
                                    (Allekirjoitus) (12)

                              II   Vakuustoimipaikan hyväksymismerkintä

                        Vakuustoimipaikka
                        …
                        Takaussitoumus hyväksytty (pvm)
                        …
                        …
                        (Leima ja allekirjoitus)”
                     .

                     5.

                     Korvataan lisäys C4 seuraavasti:

                        ”LISÄYS C4
                        Yhteinen passitusmenettely/Yhteisön passitusmenettely
                        Vakuusasiakirja
                        Yleisvakuus
                        I   Takaussitoumus

                                    1.

                                    Allekirjoittanut (13) … kotipaikan osoite (14) … sitoutuu tällä asiakirjalla vakuustoimipaikkana olevalle … annettavaan omavelkaiseen ja yhteisvastuulliseen takaukseen … enimmäismäärään saakka, joka on 100/50/30 (15) prosenttia viitemäärästä, Euroopan unionin, joka käsittää Belgian kuningaskunnan, Bulgarian tasavallan, Tšekin tasavallan, Tanskan kuningaskunnan, Saksan liittotasavallan, Viron tasavallan, Irlannin, Helleenien tasavallan, Espanjan kuningaskunnan, Ranskan tasavallan, Kroatian tasavallan, Italian tasavallan, Kyproksen tasavallan, Latvian tasavallan, Liettuan tasavallan, Luxemburgin suurherttuakunnan, Unkarin, Maltan tasavallan, Alankomaiden kuningaskunnan, Itävallan tasavallan, Puolan tasavallan, Portugalin tasavallan, Romanian, Slovenian tasavallan, Slovakian tasavallan, Suomen tasavallan, Ruotsin kuningaskunnan ja Ison-Britannian ja Pohjois-Irlannin yhdistyneen kuningaskunnan, sekä Islannin tasavallan, entisen Jugoslavian tasavallan Makedonian, Norjan kuningaskunnan, Sveitsin valaliiton, Turkin tasavallan, Andorran ruhtinaskunnan ja San Marinon tasavallan hyväksi (16) siitä määrästä, jonka passituksesta vastaava (17) … on velvollinen tai voi tulla velvolliseksi maksamaan yllä mainituille maille niin pää- kuin muuna velkana sellaisten tullien, maksujen ja muiden liitännäiskustannusten osalta, sakkoja lukuun ottamatta, jotka koskevat tavaroita, jotka asetetaan yhteisön tai yhteiseen passitusmenettelyyn.

                                    2.

                                    Allekirjoittanut sitoutuu maksamaan 1 kohdassa tarkoitettujen maiden toimivaltaisten viranomaisten ensimmäisestä kirjallisesta pyynnöstä ja 30 päivän kuluessa pyynnön päivämäärästä pyydetyt määrät edellä mainittuun enimmäismäärään saakka, ellei tämä tai muu asianomainen henkilö osoita ennen mainitun määräajan päättymistä toimivaltaisia viranomaisia tyydyttävällä tavalla, että menettely on päättynyt asianmukaisesti asianomaisen passituksen osalta.
                                    Toimivaltaiset viranomaiset voivat allekirjoittaneen pyynnöstä ja pätevien syiden perusteella pidentää maksupyynnön päiväyksestä laskettavaa 30 päivän määräaikaa, jonka kuluessa allekirjoittaneen on maksettava pyydetyt määrät. Lisäajan myöntämisestä aiheutuvat kustannukset, erityisesti korko, on laskettava siten, että niiden määrä vastaa kyseisen maan raha- ja rahoitusmarkkinoilla vastaavista toimista veloitettuja kustannuksia.
                                    Tästä määrästä voidaan vähentää tämän sitoumuksen perusteella jo maksetut määrät ainoastaan, jos allekirjoittajaa pyydetään maksamaan määrä, joka on tullut maksettavaksi sellaisen yhteisön tai yhteisen passituksen osalta, joka alkoi ennen edellisen maksupyynnön vastaanottamista tai 30 päivän kuluessa siitä.

                                    3.

                                    Tämä sitoumus on voimassa siitä päivästä, jona vakuustoimipaikka on sen hyväksynyt. Allekirjoittanut on edelleen vastuussa niiden määrien maksamisesta, jotka tulevat maksettaviksi tämän sitoumuksen kattaman sellaisen yhteisön tai yhteisen passituksen osalta, joka alkoi ennen sitä päivämäärää, jona vakuusasiakirjan kumoaminen tai peruuttaminen tuli voimaan, vaikka maksupyyntö esitetään tämän päivän jälkeen.

                                    4.

                                    Tämän sitoumuksen tarkoituksia varten allekirjoittaneen tiedoksianto-osoite (18) on kussakin 1 kohdassa tarkoitetussa maassa:

                                                Maa

                                                Sukunimi ja etunimi tai toiminimi ja täydellinen osoite

                                          Allekirjoittanut hyväksyy asianmukaisesti tälle toimitetuksi tähän sitoumukseen liittyvän kirjeenvaihdon, tiedotukset ja yleensä muodollisuudet tai menettelyt, jotka on osoitettu johonkin tämän tiedoksianto-osoitteista tai siellä annettu kirjallisesti tiedoksi.
                                    Allekirjoittanut hyväksyy tiedoksianto-osoitteidensa sijaintipaikkojen tuomioistuimien toimivallan.
                                    Allekirjoittanut sitoutuu pitämään tiedoksianto-osoitteensa tai, jos tämän on muutettava yhtä tai useampia näistä osoitteista, ilmoittamaan siitä etukäteen vakuustoimipaikalle.
                                    Paikka …, päiväys …
                                    …
                                    (Allekirjoitus) (19)

                              II   Vakuustoimipaikan hyväksymismerkintä

                        Vakuustoimipaikka
                        …
                        Takaussitoumus hyväksytty (pvm)
                        …
                        …
                        (Leima ja allekirjoitus)”

                     6.

                     Lisätään lisäyksessä C5 olevaan kohtaan 7 ilmaisu ”entinen Jugoslavian tasavalta Makedonia” ilmaisujen ”Islanti” ja ”Norja” väliin.

                     7.

                     Lisätään lisäyksessä C6 olevaan kohtaan 6 ilmaisu ”entinen Jugoslavian tasavalta Makedonia” ilmaisujen ”Islanti” ja ”Norja” väliin.

            (1)  Virallinen lehti: lisätään viitenumero ja asiakirjaan ST8194/15 sisältyvän päätöksen hyväksymispäivä.

            (2)  Sukunimi ja etunimet tai toiminimi.

            (3)  Täydellinen osoite.

            (4)  Viivataan yli yhden tai useamman sellaisen sopimuspuolen tai valtion (Andorra ja San Marino) nimi, jonka aluetta ei käytetä. Viittausta Andorran ruhtinaskuntaan ja San Marinon tasavaltaan sovelletaan ainoastaan yhteisön passituksen osalta.

            (5)  Sukunimi ja etunimet tai toiminimi.

            (6)  Ellei tietyn maan lainsäädännössä säädetä tiedoksianto-osoitteesta, takaajan on nimettävä tähän maahan edustaja, jolla on valtuudet ottaa vastaan kaikki takaajalle osoitetut tiedonannot, ja 4 kohdan toisessa alakohdassa tarkoitettu hyväksyminen ja neljännessä alakohdassa tarkoitettu sitoumus on mukautettava soveltuvin osin. Takaajan tai tämän edustajan tiedoksianto-osoitteiden sijaintipaikkojen tuomioistuimilla on toimivalta tätä vakuutta koskevissa riidoissa.

            (7)  Allekirjoittajan on lisättävä allekirjoituksensa eteen käsin seuraava teksti: ’Vakuus … määrästä’, ja määrä on kirjoitettava kirjaimin.

            (8)  Sukunimi ja etunimet tai toiminimi.

            (9)  Täydellinen osoite.

            (10)  Ainoastaan yhteisön passitusta varten.

            (11)  Ellei tietyn maan lainsäädännössä säädetä tiedoksianto-osoitteesta, takaajan on nimettävä tähän maahan edustaja, jolla on valtuudet ottaa vastaan kaikki takaajalle osoitetut tiedonannot, ja 4 kohdan toisessa alakohdassa tarkoitettu hyväksyminen ja neljännessä alakohdassa tarkoitettu sitoumus on mukautettava soveltuvin osin. Takaajan tai tämän edustajan tiedoksianto-osoitteiden sijaintipaikkojen tuomioistuimilla on toimivalta tätä vakuutta koskevissa riidoissa.

            (12)  Allekirjoittajan on lisättävä allekirjoituksensa eteen käsin seuraava teksti: ’Vakuus’.

            (13)  Sukunimi ja etunimet tai toiminimi.

            (14)  Täydellinen osoite.

            (15)  Tarpeeton yliviivataan.

            (16)  Viivataan yli sellaisen sopimuspuolen tai valtion (Andorra ja San Marino) nimi, jonka aluetta ei käytetä. Viittausta Andorran ruhtinaskuntaan ja San Marinon tasavaltaan sovelletaan ainoastaan yhteisön passituksen osalta.

            (17)  Sukunimi ja etunimet tai toiminimi.

            (18)  Ellei tietyn maan lainsäädännössä säädetä tiedoksianto-osoitteesta, takaajan on nimettävä tähän maahan edustaja, jolla on valtuudet ottaa vastaan kaikki takaajalle osoitetut tiedonannot, ja 4 kohdan toisessa alakohdassa tarkoitettu hyväksyminen ja neljännessä alakohdassa tarkoitettu sitoumus on mukautettava soveltuvin osin. Takaajan tai tämän edustajan tiedoksianto-osoitteiden sijaintipaikkojen tuomioistuimilla on toimivalta tätä vakuutta koskevissa riidoissa.

            (19)  Allekirjoittajan on lisättävä allekirjoituksensa eteen käsin seuraava teksti: ’Vakuus … määrästä’, ja määrä on kirjoitettava kirjaimin.


Avis juridique important

|

41998D0170

98/170/EY, EHTY, Euratom: Jäsenvaltioiden hallitusten edustajien päätös, tehty 18 päivänä helmikuuta 1998, Euroopan yhteisöjen ensimmäisen oikeusasteen tuomioistuimen jäsenen nimittämisestä

Virallinen lehti nro L 063 , 04/03/1998 s. 0025 - 0025

JÄSENVALTIOIDEN HALLITUSTEN EDUSTAJIEN PÄÄTÖS,tehty 18 päivänä helmikuuta 1998,Euroopan yhteisöjen ensimmäisen oikeusasteen tuomioistuimen jäsenen nimittämisestä (98/170/EY, EHTY, Euratom) EUROOPAN YHTEISÖJEN JÄSENVALTIOIDEN HALLITUSTEN EDUSTAJAT, jotkaottavat huomioon Euroopan yhteisön perustamissopimuksen ja erityisesti sen 168 a artiklan,ottavat huomioon Euroopan hiili- ja teräsyhteisön perustamissopimuksen ja erityisesti sen 32 d artiklan,ottavat huomioon Euroopan atomienergiayhteisön perustamissopimuksen ja erityisesti sen 140 a artiklan,ottavat huomioon Euroopan yhteisöjen ensimmäisen oikeusasteen tuomioistuimen perustamisesta 24 päivänä lokakuuta 1988 tehdyn neuvoston päätöksen 88/591/EHTY, ETY, Euratom (1),sekä katsovat, ettäEuroopan yhteisön tuomioistuimen perussäännöstä tehdyn pöytäkirjan 7 ja 44 artiklan sekä Euroopan hiili- ja teräsyhteisön tuomioistuimen perussäännöstä tehdyn pöytäkirjan ja Euroopan atomienergiayhteisön tuomioistuimen perussäännöstä tehdyn pöytäkirjan vastaavien määräysten nojalla olisi Euroopan yhteisöjen ensimmäisen oikeusasteen tuomioistuimeen nimitettävä jäsen Antonio Saggion, joka on nimitetty Euroopan yhteisöjen tuomioistuimen julkisasiamieheksi, tilalle tämän jäljellä olevaksi toimikaudeksi eli 31 päivään elokuuta 2001,OVAT PÄÄTTÄNEET SEURAAVAA:1 artikla Paolo Mengozzi nimitetään Euroopan yhteisöjen ensimmäisen oikeusasteen tuomioistuimen jäseneksi siitä päivästä, jona hän on vannonut valan, 31 päivään elokuuta 2001.2 artikla Tämä päätös julkaistaan Euroopan yhteisöjen virallisessa lehdessä.Tehty Brysselissä 18 päivänä helmikuuta 1998.PuheenjohtajaS. WALL(1) EYVL L 319, 25.11.1988, s. 1, päätös sellaisena kuin se on viimeksi muutettuna vuoden 1994 liittymisasiakirjalla.


title: Neuvoston päätös (YUTP) 2015/1837, annettu 12 päivänä lokakuuta 2015, unionin tuen antamisesta täydellisen ydinkoekieltosopimuksen järjestön (CTBTO) valmistelutoimikunnan toimille sen monitorointi- ja todentamisvalmiuksien parantamiseksi ja joukkotuhoaseiden leviämisen vastaisen EU:n strategian täytäntöönpanon yhteydessä

text:
               13.10.2015

               FI

               Euroopan unionin virallinen lehti

               L 266/83

         NEUVOSTON PÄÄTÖS (YUTP) 2015/1837,
   annettu 12 päivänä lokakuuta 2015,
   unionin tuen antamisesta täydellisen ydinkoekieltosopimuksen järjestön (CTBTO) valmistelutoimikunnan toimille sen monitorointi- ja todentamisvalmiuksien parantamiseksi ja joukkotuhoaseiden leviämisen vastaisen EU:n strategian täytäntöönpanon yhteydessä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 26 artiklan 2 kohdan ja 31 artiklan 1 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Eurooppa-neuvosto hyväksyi 12 päivänä joulukuuta 2003 joukkotuhoaseiden leviämisen vastaisen EU:n strategian, jäljempänä ’strategia’, jonka III luvussa on luettelo toimenpiteistä, jotka on toteutettava sekä unionissa että kolmansissa maissa joukkotuhoaseiden leviämisen torjumiseksi.

               (2)

               Unioni panee strategiaa aktiivisesti täytäntöön ja toteuttaa sen III luvussa lueteltuja toimenpiteitä, erityisesti antamalla varoja monenvälisten järjestöjen, kuten täydellisen ydinkoekieltosopimuksen järjestön (Comprehensive Nuclear-Test-Ban Treaty Organisation, CTBTO) väliaikaisen teknisen sihteeristön (Provisional Technical Secretariat, PTS), toteuttamien erityishankkeiden tukemiseen.

               (3)

               Neuvosto hyväksyi 17 päivänä marraskuuta 2003 yhteisen kannan 2003/805/YUTP (1) joukkotuhoaseiden ja maaliinsaattamisjärjestelmien leviämisen estämistä koskevien monenvälisten sopimusten saattamisesta maailmanlaajuisiksi ja niiden vahvistamisesta. Yhteisessä kannassa kehotetaan muun muassa edistämään täydellisestä ydinkoekiellosta tehdyn sopimuksen (Comprehensive Nuclear-Test-Ban Treaty, CTBT) allekirjoittamista ja ratifiointia.

               (4)

               CTBT:n allekirjoittaneet valtiot ovat päättäneet perustaa valmistelutoimikunnan, jolla on oikeus- ja oikeustoimikelpoisuus ja asema kansainvälisenä järjestönä ja jonka tehtävänä on huolehtia CTBT:n tehokkaasta täytäntöönpanosta, kunnes CTBTO on perustettu.

               (5)

               CTBT:n varhainen voimaantulo ja maailmanlaajuinen soveltaminen sekä CTBTO:n valmistelutoimikunnan monitorointi- ja todentamisjärjestelmän vahvistaminen ovat strategian tärkeitä tavoitteita. Tässä yhteydessä Korean demokraattisen kansantasavallan lokakuussa 2006, toukokuussa 2009 ja helmikuussa 2013 tekemät ydinkokeet korostivat entisestään CTBT:n varhaisen voimaantulon merkitystä ja tarvetta vauhdittaa CTBT:n monitorointi- ja todentamisjärjestelmän luomista ja vahvistamista.

               (6)

               CTBTO:n valmistelutoimikunta pyrkii selvittämään keinoja, joilla sen todentamisjärjestelmää voitaisiin parhaiten vahvistaa, mukaan lukien jalokaasujen monitorointivalmiuksien kehittäminen ja pyrkimykset saada CTBT:n allekirjoittajavaltiot osallistumaan täysin todentamisjärjestelmän täytäntöönpanoon.

               (7)

               Strategian täytäntöönpanon yhteydessä neuvosto hyväksyi CTBTO:n valmistelutoimikunnan toimien tukemiseksi kolme yhteistä toimintaa ja kaksi päätöstä, nimittäin yhteisen toiminnan 2006/243/YUTP (2) koulutusta ja todentamisvalmiuksia koskevien toimien tukemisesta, yhteisen toiminnan 2007/468/YUTP (3), yhteisen toiminnan 2008/588/YUTP (4) sekä päätöksen 2010/461/YUTP (5) ja päätöksen 2012/699/YUTP (6) CTBTO:n valmistelutoimikunnan monitorointi- ja todentamisvalmiuksien parantamiseksi.

               (8)

               Tätä unionin tukea olisi jatkettava.

               (9)

               Tämän päätöksen tekninen täytäntöönpano olisi annettava CTBTO:n valmistelutoimikunnalle, jonka ainutlaatuinen asiantuntemus ja valmiudet kansainvälisen monitorointijärjestelmän verkoston (International Monitoring System, IMS), johon kuuluu yli 280 laitosta noin 85 maassa, ja kansainvälisen tietokeskuksen ansiosta tekevät siitä ainoan kansainvälisen organisaation, joka pystyy vastaamaan tämän päätöksen täytäntöönpanosta ja jota voidaan pitää siihen oikeutettuna. Unionin tukemia hankkeita voidaan rahoittaa ainoastaan CTBTO:n valmistelutoimikunnalle myönnettävin talousarvion ulkopuolisin määrärahoin,

         ON HYVÄKSYNYT TÄMÄN PÄÄTÖKSEN:
   1 artikla
   1.   Strategian tiettyjen osien jatkuvan ja tosiasiallisen täytäntöönpanon varmistamiseksi unioni tukee CTBTO:n valmistelutoimikunnan toimia edistääkseen seuraavia tavoitteita:

               a)

               CTBT:n monitorointi- ja todentamisjärjestelmän valmiuksien tehostaminen myös radionuklidien havaitsemisessa;

               b)

               CTBT:n allekirjoittajavaltioiden valmiuksien vahvistaminen, jotta ne voivat täyttää CTBT:n mukaiset todentamisvelvollisuutensa ja hyötyä täysimääräisesti sopimusjärjestelmään osallistumisesta.

         2.   Unionin tukemilla hankkeilla on seuraavat erityiset tavoitteet:

               a)

               tuetaan monitorointijärjestelmän kestävyyttä mahdollisten ydinräjähdysten havaitsemisen tehostamiseksi erityisesti antamalla tukea valituille seismisille apuasemille (AS) ja radioaktiivisen ksenonin yleisten taustapitoisuuksien karakterisoinnille ja ksenonin vaikutusten lieventämiselle; edistetään tietojen hyödyntämisen virtuaalisen keskuksen (virtual Data Exploitation Centre, vDEC) hallintoa ja siihen liittyviä toimia; pannaan täytäntöön kansainvälisen tietokeskuksen (IDC) seismisiä, hydroakustisia ja infraääniä (SHI) koskevan uudelleensuunnitteluohjelman toinen vaihe ja parannetaan IDC:n sovellusten testikattavuutta;

               b)

               vahvistetaan CTBTO:n valmistelutoimikunnan todentamisvalmiuksia paikan päällä suoritettavissa tarkastuksissa, erityisesti tukemalla paikan päällä suoritettavien tarkastusten (OSI) operatiivisten valmiuksien kehittämistä laajentamalla ja täydentämällä OSI Multi-Spectral and Infrared -järjestelmän (MSIR) teknisiä valmiuksia;

               c)

               tuetaan CTBT:n maailmanlaajuisen soveltamisen ja voimaantulon edistämistä ja sen todentamisjärjestelmän pitkän aikavälin kestävyyttä tukitoimien ja valmiuksien kehittämisen avulla muun muassa tukemalla koulutusta ja seminaareja Kaakkois-Aasiassa, Tyynenmeren alueella ja Kaukoidässä sekä Lähi-idässä ja Etelä-Aasiassa tehokkaan CTBT:hen osallistumisen edistämiseksi; valmiuksien lisäämisjärjestelmän ylläpitämistä; tukitoimia tiede-, päättäjä- ja diplomaattiyhteisöille CTBT:tä koskevan tietämyksen ja ymmärryksen lisäämiseksi; ja laajennetun ”NDC-in-a-box”-tarjonnan/paketin (kansallisten tietokeskusten vakio-ohjelmistopaketin) lujittamista ja laajentamista.

         Hankkeiden tavoitteena on myös varmistaa unionin näkyvyys tuen tarjoamisessa edellä mainituille toimille ja ohjelman asianmukainen hallinnointi tämän päätöksen täytäntöönpanossa.
   Nämä hankkeet toteutetaan kaikkien CTBT:n allekirjoittajavaltioiden hyväksi.
   Hankkeiden yksityiskohtainen kuvaus on liitteessä.
   2 artikla
   1.   Unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, vastaa tämän päätöksen täytäntöönpanosta.
   2.   Edellä 1 artiklan 2 kohdassa tarkoitetut hankkeet panee teknisesti täytäntöön CTBTO:n valmistelutoimikunta. Se toteuttaa tämän tehtävänsä korkean edustajan valvonnassa. Tätä varten korkea edustaja sopii tarvittavista järjestelyistä CTBTO:n valmistelutoimikunnan kanssa.
   3 artikla
   1.   Rahoitusohje 1 artiklan 2 kohdassa tarkoitettujen hankkeiden toteuttamiseksi on 3 024 756 euroa.
   2.   Edellä 1 kohdassa vahvistetulla määrällä rahoitettavien menojen hallinnoinnissa noudatetaan unionin talousarvioon sovellettavia menettelyjä ja sääntöjä.
   3.   Euroopan komissio valvoo 1 kohdassa tarkoitetun rahoitusohjeen asianmukaista hallinnointia. Tätä varten se tekee CTBTO:n valmistelutoimikunnan kanssa rahoitussopimuksen. Rahoitussopimuksessa määrätään, että CTBTO:n valmistelutoimikunta varmistaa unionin osuuden näkyvyyden sen suuruuden mukaisesti.
   4.   Euroopan komissio pyrkii tekemään 3 kohdassa tarkoitetun rahoitussopimuksen mahdollisimman pian tämän päätöksen voimaantulon jälkeen. Se ilmoittaa neuvostolle mahdollisista vaikeuksista kyseisessä prosessissa ja rahoitussopimuksen tekopäivästä.
   4 artikla
   1.   Korkea edustaja raportoi neuvostolle tämän päätöksen täytäntöönpanosta CTBTO:n valmistelutoimikunnan säännöllisin väliajoin laatimien raporttien perusteella. Nämä raportit ovat perustana neuvoston suorittamalle arvioinnille.
   2.   Euroopan komissio antaa tietoja 1 artiklan 2 kohdassa tarkoitettujen hankkeiden täytäntöönpanon rahoitusnäkökohdista.
   5 artikla
   Tämä päätös tulee voimaan päivänä, jona se hyväksytään.
   Tämän päätöksen voimassaolo päättyy 24 kuukauden kuluttua päivästä, jona 3 artiklan 3 kohdassa tarkoitettu rahoitussopimus tehdään. Tämän päätöksen voimassaolo päättyy kuitenkin 6 kuukauden kuluttua sen voimaantulosta, jos rahoitussopimusta ei ole siihen mennessä tehty.

      Tehty Luxemburgissa 12 päivänä lokakuuta 2015.

            Neuvoston puolesta

            Puheenjohtaja

         F. MOGHERINI

      (1)  Neuvoston yhteinen kanta 2003/805/YUTP 17 päivältä marraskuuta 2003, joukkotuhoaseiden ja maaliinsaattamisjärjestelmien leviämisen estämistä koskevien monenvälisten sopimusten saattamisesta maailmanlaajuisiksi ja niiden vahvistamisesta (EUVL L 302, 20.11.2003, s. 34).

      (2)  Neuvoston yhteinen toiminta 2006/243/YUTP, 20 päivältä maaliskuuta 2006, täydellisen ydinkoekieltosopimuksen järjestön (CTBTO) valmistelutoimikunnan koulutusta ja todentamisvalmiuksia koskevien toimien tukemisesta joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 88, 25.3.2006, s. 68).

      (3)  Neuvoston yhteinen toiminta 2007/468/YUTP, hyväksytty 28 päivänä kesäkuuta 2007, täydellisen ydinkoekieltosopimuksen järjestön (CTBTO) valmistelutoimikunnan toimien tukemisesta sen monitorointi- ja todentamisvalmiuksien parantamiseksi ja joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 176, 6.7.2007, s. 31).

      (4)  Neuvoston yhteinen toiminta 2008/588/YUTP, hyväksytty 15 päivänä heinäkuuta 2008, täydellisen ydinkoekieltosopimuksen järjestön (CTBTO) valmistelutoimikunnan toimien tukemisesta sen monitorointi- ja todentamisvalmiuksien parantamiseksi ja joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 189, 17.7.2008, s. 28).

      (5)  Neuvoston päätös 2010/461/YUTP, annettu 26 päivänä heinäkuuta 2010, täydellisen ydinkoekieltosopimuksen järjestön (CTBTO) valmistelutoimikunnan toimien tukemisesta sen monitorointi- ja todentamisvalmiuksien parantamiseksi ja joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 219, 20.8.2010, s. 7).

      (6)  Neuvoston päätös 2012/699/YUTP, annettu 13 päivänä marraskuuta 2012, unionin tuen antamisesta täydellisen ydinkoekieltosopimuksen järjestön valmistelutoimikunnan toimille sen monitorointi- ja todentamisvalmiuksien parantamiseksi ja joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 314, 14.11.2012, s. 27).

      LIITE

         Unionin tuki täydellisen ydinkoekieltosopimuksen järjestön (CTBTO) valmistelutoimikunnan toimille sen monitorointi- ja todentamisvalmiuksien parantamiseksi, CTBT:n varhaisen voimaantulon edistämiseksi ja maailmanlaajuisen soveltamisen tukemiseksi ja joukkotuhoaseiden leviämisen vastaisen EU:n strategian täytäntöönpanon yhteydessä

      I   JOHDANTO
      1.   CTBTO:n valmistelutoimikunnan, jäljempänä ’valmistelutoimikunta’, hyvin toimivan monitorointi- ja todentamisjärjestelmän kehittäminen on keskeinen tekijä valmisteltaessa CTBT:n täytäntöönpanoa sen voimaantulon jälkeen. Valmistelutoimikunnan valmiuksien kehittäminen jalokaasujen monitoroinnin alalla on tärkeä väline, jonka avulla voidaan arvioida, onko havaittu räjähdys ydinkoe. Lisäksi CTBT:n monitorointi- ja todentamisjärjestelmän toimivuus ja suorituskyky on riippuvainen CTBT:n kaikkien allekirjoittajavaltioiden panoksesta. Siksi on tärkeää mahdollistaa se, että allekirjoittajavaltiot osallistuvat ja myötävaikuttavat täysimääräisesti CTBT:n monitorointi- ja todentamisjärjestelmään. Tämän päätöksen täytäntöönpanemiseksi tehty työ on tärkeää myös CTBT:n varhaisen voimaantulon ja maailmanlaajuisen soveltamisen edistämiseksi.
      Tässä päätöksessä kuvailtu hanke edistää merkittävästi joukkotuhoaseiden leviämisen vastaisen EU:n strategian tavoitteiden saavuttamista.
      2.   Tätä varten unioni tukee seuraavia yhdeksää hanketta:

                  a)

                  kansainvälisen monitorointijärjestelmän (IMS) seismisten apuasemien (AS) kestävyyden ylläpitäminen tukea tarvitsevissa isäntämaissa;

                  b)

                  radioaktiivisen ksenonin yleisten taustapitoisuuksien karakterisointia koskeva hanke;

                  c)

                  tietojen hyödyntämisen virtuaalisen keskuksen (vDEC) hallinto ja siihen liittyvät toimet;

                  d)

                  kansainvälisen tietokeskuksen (IDC) seismisiä, hydroakustisia ja infraääniä (SHI) koskevan uudelleensuunnitteluohjelman toisen vaiheen tukeminen;

                  e)

                  ksenonin vaikutusten lieventäminen;

                  f)

                  IDC:n sovellusten testikattavuuden parantaminen;

                  g)

                  OSI MSIR -laitteiston parantaminen;

                  h)

                  koulutusta ja seminaareja Kaakkois-Aasiassa, Tyynenmeren alueella ja Kaukoidässä sekä Lähi-idässä ja Etelä-Aasiassa, valmiuksien lisäämisjärjestelmän ylläpitäminen ja tukitoimia tiede-, päättäjä- ja diplomaattiyhteisöille; sekä

                  i)

                  laajennettu ”NDC-in-a-box”.

            Edellytykset CTBT:n voimaantulolle ovat parantuneet, koska poliittinen ilmapiiri on muuttunut myönteisemmäksi. Tätä osoittaa myös se, että eräät uudet maat, muun muassa Indonesia, joka on yksi CTBT:n liitteessä 2 luetelluista maista, ovat äskettäin allekirjoittaneet ja ratifioineet CTBT:n. Tämän myönteisen suuntauksen johdosta on lähivuosina tehostettava ja joudutettava toimia, joilla saatetaan valmiiksi CTBT:n todentamisjärjestelmä ja varmistetaan sen toimintavalmius ja -kyky, ja jatkettava ponnisteluja CTBT:n voimaantulon ja maailmanlaajuisen soveltamisen puolesta. Korean demokraattisen kansantasavallan lokakuussa 2006, toukokuussa 2009 ja helmikuussa 2013 toteuttamat ydinkokeet osoittivat maailmanlaajuisen ydinkoekiellon tarpeellisuuden ja lisäksi korostivat tarvetta luoda toimiva todentamisjärjestelmä tällaisen kiellon noudattamisen valvomiseksi. Täysin toimiva ja uskottava CTBT:n todentamisjärjestelmä tarjoaa kansainväliselle yhteisölle luotettavat ja riippumattomat keinot varmistaa, että tätä kieltoa noudatetaan. Lisäksi CTBTO:n tiedoilla on keskeinen merkitys varhaisten tsunamivaroitusten antamisessa ja maaliskuussa 2011 tapahtuneen Fukushiman ydinonnettomuuden jälkeisten radioaktiivisten päästöjen kulkeutumisen arvioinnissa.
      Näiden hankkeiden tukeminen lujittaa yhteisen ulko- ja turvallisuuspolitiikan tavoitteita. Näiden monimuotoisten hankkeiden täytäntöönpano edistää merkittävästi tehokasta monenvälistä reagointia nykyisiin turvallisuushaasteisiin. Näillä hankkeilla edistetään erityisesti joukkotuhoaseiden leviämisen vastaisen EU:n strategian tavoitteita, muun muassa CTBT:n mukaisten normien ja CTBT:n todentamisjärjestelmän maailmanlaajuista noudattamista ja vahvistamista. CTBTO:n valmistelutoimikunta on luomassa kansainvälisen monitorointijärjestelmän varmistaakseen, että yksikään ydinräjähdys ei jää havaitsematta. Valmistelutoimikunnalla on ainutlaatuista asiantuntemusta maailmanlaajuisen IMS AS -verkoston, joka käsittää yli 280 laitosta 85 maassa, ja IDC:n ansiosta, ja se on ainoa järjestö, joka pystyy panemaan täytäntöön kyseiset hankkeet, jotka voidaan rahoittaa ainoastaan valmistelutoimikunnalle myönnettävin talousarvion ulkopuolisin määrärahoin.
      Unionin on yhteisellä toiminnalla 2006/243/YUTP, yhteisellä toiminnalla 2007/468/YUTP ja yhteisellä toiminnalla 2008/588/YUTP sekä päätöksellä 2010/461/YUTP ja päätöksellä 2012/699/YUTP tukenut seuraavia: verkkokoulutusohjelman perustaminen, integroitu kenttäharjoitus 2008 paikan päällä suoritettavien tarkastusten (OSI) osalta ja integroitu kenttäharjoitus 2014 (IFE14), radioaktiivisen ksenonkaasun arviointi ja mittaus, karakterisointi ja vaikutusten lieventäminen, tekninen apu ja valmiuksien lisääminen, toimintavalmiuksien kehittäminen tulevia CTBT-asiantuntijasukupolvia varten, ilmakehässä kulkeutumista koskevan mallin (ATM) kehittäminen, seismiset apuasemat, yhteistyön lujittaminen tiedeyhteisön kanssa, paikan päällä suoritettavien tarkastusten (OSI) valmiuksien lisääminen jalokaasujen havainnointijärjestelmän kehittämisen avulla sekä pilottihanke, jonka tarkoituksena on tukea kehitysmaiden asiantuntijoiden osallistumista valmistelutoimikunnan teknisiin ja päätöksentekokokouksiin. Tämän päätöksen mukaiset hankkeet perustuvat aiempiin yhteisten toimintojen mukaisiin hankkeisiin ja niiden täytäntöönpanon myötä saavutettuun edistykseen. Tämän päätöksen mukaisilla hankkeilla pyrittiin välttämään kaikki mahdolliset päällekkäisyydet päätöksen 2012/699/YUTP kanssa. Jotkin tämän päätöksen mukaiset hankkeet sisältävät osatekijöitä, jotka vastaavat aiempien yhteisten toimintojen nojalla toteutettuja toimia, mutta ne ovat erilaisia joko aineelliselta soveltamisalaltaan tai vastaanottajavaltioiden tai -alueiden suhteen.
      CTBTO:n avunantajilta kuten EU:lta ja EU:n ulkopuolisilta mailta, instituutioilta jne. toimiensa tukemiseksi vastaanottamien vapaaehtoisten panosten ja luontoissuorituksina saatujen avustusten lisäksi valmistelutoimikunnan toimien tukemiseksi toteutettavien yhdeksän edellä mainitun hankkeen toteuttamisesta ja hallinnoinnista vastaa järjestön väliaikainen tekninen sihteeristö (PTS).
      II   HANKKEIDEN KUVAUS

         Otsake 1: Monitorointijärjestelmän kestävyyden ylläpitäminen

      Tämä otsake koostuu seuraavista kuudesta osiosta:

                  —

                  :

                  Osio 1

                  :

                  Kansainvälisen monitorointijärjestelmän (IMS) seismisten apuasemien kestävyyden ylläpitäminen tukea tarvitsevissa isäntämaissa

                  —

                  :

                  Osio 2

                  :

                  Radioaktiivisen ksenonin yleisten taustapitoisuuksien karakterisointia koskeva hanke

                  —

                  :

                  Osio 3

                  :

                  Tietojen hyödyntämisen virtuaalisen keskuksen (vDEC) hallinto ja siihen liittyvät toimet

                  —

                  :

                  Osio 4

                  :

                  Kansainvälisen tietokeskuksen (IDC) seismisiä, hydroakustisia ja infraääniä (SHI) koskevan uudelleensuunnitteluohjelman toisen vaiheen tukeminen

                  —

                  :

                  Osio 5

                  :

                  Ksenonin vaikutusten lieventäminen

                  —

                  :

                  Osio 6

                  :

                  IDC:n sovellusten testikattavuuden parantaminen

         Osio 1: Kansainvälisen monitorointijärjestelmän (IMS) seismisten apuasemien kestävyyden ylläpitäminen tukea tarvitsevissa isäntämaissa

      1.   Taustaa

      Tämän hankkeen tavoitteena on jatkaa avun antamista paikallisille viranomaisille kansainvälisen monitorointijärjestelmän seismisten apuasemien verkoston toiminnan ja kestävyyden parantamiseksi niissä isäntämaissa, jotka tarvitsevat tukea.
      2.   Hankkeen soveltamisala

      Kansainvälisen monitorointijärjestelmän seismisiltä apuasemilta edellytetään korkeaa tietojen laadun ja tiedon saatavuuden tasoa, ja tämä asettaa joillekin maille merkittäviä haasteita. Paikallisten erityisolosuhteiden yksityiskohtainen arvioiminen, aseman infrastruktuurin kohdennetut parannukset (operatiiviset kokemukset huomioon ottaen), laitteiston vanhenemiseen liittyvien ongelmien ratkaiseminen sekä asianmukaisten sisäisten järjestelmien ja sopimusten tekeminen toiminnan ja ylläpidon tukemiseksi parantavat aseman yleistä kestävyyttä ja auttavat paikallista asemaoperaattoria varmistamaan asemalta edellytettävän suorituskyvyn tulevaisuudessa.
      Tähän hankkeeseen liittyvään työhön voisi sen vuoksi kuulua muun muassa tarpeellisten faktojen kerääminen ja hankkeen kohteena olevien seismisten apuasemien kestävyysedellytysten tarkistaminen, asemavierailut ja järjestelmien kalibrointi, pienimuotoiset korjaukset sekä operaattorin koulutus, paikallisten asemaoperaattoreiden lisäkoulutus, infrastruktuurin ja turvallisuuden parantaminen, varavoimajärjestelmien parantaminen ja vanhentuneen laitteiston parantaminen tai uusiminen.
      Lisäksi tämän hankkeen yhteydessä jatketaan kohdennettuja vierailuja seismisten apuasemien isäntävaltioiden paikallisviranomaisten luo IMS-laitosten toimintaan ja ylläpitoon liittyviä CTBT-velvoitteita koskevan tietoisuuden lisäämiseksi ja tunnustamiseksi, aseman toimintaa ja ylläpitoa koskevien nykyisten järjestelyjen arvioimiseksi ja tarvittavien kansallisten tukirakenteiden ja -resurssien perustamisen ja parantamisen kannustamiseksi.
      3.   Hyödyt ja tulokset

      Tiedon saatavuuden ylläpito ja parantaminen seismisten apuasemien (AS) osalta.

         Osio 2: Radioaktiivisen ksenonin yleisten taustapitoisuuksien karakterisointia koskeva hanke

      1.   Taustaa

      Valmistelutoimikunta mittaa radioaktiivisen ksenonin pitoisuutta ympäristössä hyvin herkillä järjestelmillä, jotka ovat tärkeä osa CTBT:n todentamisjärjestelmää. CTBTO on hankkinut yhteisen toiminnan 2008/588/YUTP puitteissa unionilta saamansa rahoituksen turvin kaksi liikuteltavaa järjestelmää jalokaasujen radioisotooppien 133Xe, 135Xe, 133mXe ja 131mXe mittaamiseksi. Kyseisiä järjestelmiä on käytetty radioaktiivisen ksenonin taustapitoisuuksien mittaamiseksi Indonesiassa, Japanissa ja Kuwaitissa. Tätä tarkoitusta varten on tehty yhteistyösopimuksia kumppanilaitosten kanssa.
      2.   Hankkeen soveltamisala

      Näiden mittausten jatkamiseksi tarvitaan rahoitusta jalokaasujen liikuteltavien havainnointijärjestelmien kuljetuttamiseksi uusiin sijoituspaikkoihin ja järjestelmien käyttämiseksi vähintään 12 kuukauden ajan yhdessä paikassa kausittaisen vaihtelun kattamiseksi.
      Kuwait sijaitsee IMS:n jalokaasujen mittausjärjestelmien kannalta keskellä tyhjiötä. Kuwaitissa oleva liikuteltava asema on erittäin tärkeä verkoston kattavuuden kannalta Persianlahden alueella. Koska tästä kohteesta saadaan huomattavan paljon tietoja ksenonin yleisen taustapitoisuuden karakterisoinnista, tavoitteena on ensin jatkaa Kuwaitissa toteutettavia mittauksia tämän hankkeen täytäntöönpanon ajan.
      Toisen järjestelmän puitteissa mittaukset aloitetaan päätöksen 2012/699/YUTP nojalla Manadossa Indonesiassa. Mittausten jatkaminen mahdollistaisi tämän kohteen karakterisoinnin 12 kuukauden ajan eli kaikkien vuodenaikojen olosuhteissa. Tämän mittausjakson jälkeen CTBTO aikoo suorittaa lisää mittauksia alueilla, joilla radioaktiivisen ksenonin yleistä taustapitoisuutta ei täysin tunneta eikä ymmärretä. Suositeltavimpia mahdollisia paikkoja ovat päiväntasaajalla sijaitsevat kohteet Latinalaisessa Amerikassa, Aasiassa ja Afrikassa.
      3.   Hyödyt ja tulokset

      Hyötyinä ovat jalokaasujen yleisten taustapitoisuuksien vaihtelun ymmärtäminen ja jalokaasujen monitorointiverkoston parempi kattavuus. Näiden mittausjaksojen jälkeen järjestelmät ovat CTBTO:n käytettävissä jalokaasujen taustapitoisuuksia koskeviin jatkotutkimuksiin erilaisia maantieteellisiä tasoja varten sekä varajärjestelminä ja/tai koulutukseen.

         Osio 3: Tietojen hyödyntämisen virtuaalisen keskuksen (vDEC) hallinto ja siihen liittyvät toimet

      1.   Taustaa

      Kansainvälinen tietokeskus (IDC) ylläpitää tietojen hyödyntämisen virtuaalista keskusta (vDEC), jonka ansiosta ulkopuoliset tutkijat, kansalliset tietokeskukset (NDC) ja väliaikaisen teknisen sihteeristön (PTS) toimeksisaajat pääsevät IMS:n tietoihin, IDC:n tuotteisiin ja IDC:n ohjelmistoihin. Tietojen hyödyntämisen virtuaalinen keskus perustettiin päätöksellä 2010/461/YUTP.
      2.   Hankkeen soveltamisala

      Tavoitteena on jatkaa vDEC-keskuksen tukemista IMS:n tietoja ja IDC:n tuotteita ja ohjelmistoja hyödyntävänä tutkimusyhteistyöfoorumina.
      3.   Hyödyt ja tulokset

      vDEC-keskus tukee CTBT:n mukaisessa monitoroinnissa käytettyjä edistyneitä teknologioita koskevaa tutkimus- ja kehitystoimintaa. Näin se antaa uusia mahdollisuuksia nuorille tutkijoille ja insinööreille sekä niiden kehitysmaiden tutkijoille, joilla on vähemmän resursseja.

         Osio 4: Kansainvälisen tietokeskuksen (IDC) seismisiä, hydroakustisia ja infraääniä (SHI) koskevan uudelleensuunnittelun toisen vaiheen tukeminen

      1.   Taustaa

      Väliaikainen tekninen sihteeristö on aloittanut kansainvälisen tietokeskuksen (IDC) seismisiä, hydroakustisia ja infraääniä (SHI) koskevan uudelleensuunnitteluohjelman toisen vaiheen SHI-järjestelmän valikoitujen osien uudelleensuunnittelun ensimmäisen vaiheen pohjalta ja Yhdysvalloilta saatua merkittävää luontoissuorituksina saatua apua hyödyntäen. Tämän ohjelman tavoitteena on kehittää kattava ohjelmistoarkkitehtuuri olemassa olevien ohjelmistojen kehittämiseen ja päivittämiseen tähtäävien hankkeiden ohjausta varten seuraavien 5–7 vuoden aikana. Uudelleensuunnitteluohjelman toinen vaihe on jaettu useisiin lyhyempiin vaiheisiin ohjelmistojen kehittämistä koskevan Rational Unified Process (RUP) -menetelmän mukaisesti. Ensimmäinen RUP-vaihe (valmisteluvaihe) suunniteltiin päättyväksi vuonna 2014, ja se käsitti järjestelmävaatimuksia ja -eritelmiä koskevien asiakirjojen laatimisen. Seuraava RUP-vaihe (kehittämisvaihe) kattaa vuoden 2016 ja osan vuodesta 2017 ja käsittää ohjelmistoarkkitehtuurin suunnittelun ja riittävän prototyypin kehittämisen suunnittelussa todettujen suurimpien riskien lieventämiseksi. Yleisen ohjelmistoarkkitehtuurin määrittämisen keskeisenä tavoitteena on antaa väliaikaiselle tekniselle sihteeristölle mahdollisuus priorisoida kestävyyteen liittyvät toimet. Vaikka Yhdysvalloilta luontoissuorituksina saatu apu muodostaa merkittävän osan tätä hanketta, kaikkien CTBTO:n jäsenvaltioiden on ehdottomasti osallistuttava tähän prosessiin. Tämä toteutetaan työryhmien säännöllisen informoimisen ja teknisten kokousten avulla.
      2.   Hankkeen soveltamisala

      Tavoitteena on 1) kahden ohjelmistosuunnittelua koskevan teknisen kokouksen tukeminen ja 2) sopimuspohjaisten palvelujen/määräaikaisen henkilöstön tarjoaminen prototyypin kehittämistä varten.
      3.   Hyödyt ja tulokset

      Tämän hankkeen yleisenä tavoitteena on tarjota nykyaikaisemmat ja mukautuvammat puitteet ohjelmistojen kehittämistä ja ylläpitämistä varten seuraavien 20 vuoden aikana. Tuloksena pitäisi olla muutoksia paremmin sietävä ja käyttö- ja ylläpitokustannuksiltaan edullisempi järjestelmä- ja tukiorganisaatio.

         Osio 5: Ksenonin vaikutusten lieventäminen

      1.   Taustaa

      Valmistelutoimikunta mittaa radioaktiivisen ksenonin pitoisuutta ympäristössä hyvin herkillä jalokaasujärjestelmillä, jotka ovat tärkeä osa CTBT:n todentamisjärjestelmää. Nykyiset radioaktiivisen ksenonin päästöt radiofarmaseuttisista tuotantolaitoksista vaikuttavat merkittävästi taustapitoisuuksiin CTBTO:n kansainvälisen monitorointijärjestelmän (IMS) jalokaasuasemilla.
      CTBTO tilasi, unionilta päätöksen 2012/699/YUTP puitteissa saadun rahoituksen turvin, tutkimuksen sellaisten teknisten ratkaisujen kehittämiseksi, joiden avulla voidaan vähentää radiofarmaseuttisista tuotantolaitoksista peräisin olevia radioaktiivisen ksenonin päästöjä. Tutkimuksen toteutti SCKߦCEN (Belgia). Sen ansiosta voitiin kehittää hopeazeoliittimateriaaliin perustuvan erotinjärjestelmän prototyyppi, josta on saatu lupaavia tuloksia.
      2.   Hankkeen soveltamisala

      Ksenonin vaikutusten lieventämiseksi toteutettujen toimien tukemiseksi ja päätöksen 2012/699/YUTP mukaisen työskentelyn jatkotoimiin tarvitaan varoja ksenonerotinjärjestelmän kehittämiseksi edelleen siten, että keskeisinä tavoitteina ovat seuraavat:

                  a)

                  toteutetaan SCKߦCEN:n päätöksen 2012/699/YUTP nojalla kehittämän hopeazeoliitteihin perustuvan erotinjärjestelmän prototyypin suhteuttava tutkimus testaamalla sitä erilaisissa käyttöolosuhteissa järjestelmän toimivuuden arvioimiseksi;

                  b)

                  laajennetaan testaus uusiin radiofarmaseuttisiin tuotantolaitoksiin toteuttamalla tiettyjä suunnittelututkimuksia ja demonstrointiharjoituksia erilaisissa toimintaympäristöissä. Uusi radiofarmaseuttinen tuotantolaitos KAERI Busanissa Koreassa on soveltuva ehdokas tällaisten tutkimusten tekopaikaksi yhteistyössä SCKߦCEN:n kanssa;

                  c)

                  määritetään valittujen aineiden pitkän aikavälin käyttäytyminen, siltä osin kuin on kyse resistenssistä voimakkaalle säteilylle todellisessa toimintaympäristössä. Tämä toteutetaan toimintaolosuhteita koskevan testauksen osana;

                  d)

                  omaksutaan radiofarmaseuttisissa tuotantolaitoksissa tehokas monitorointi ilmastointipiipusta, jolloin saadaan korkealaatuisia tietoja ilmastointipiipun kautta tapahtuvista päästöistä ja voidaan jakaa näitä tietoja CTBTO:n ja CTBT:n allekirjoittajavaltioiden kanssa. Havaitsemisjärjestelmät perustuvat erittäin puhtaaseen germaniumiin, joka on erittäin tehokas radioaktiivisen ksenonin analysoimisessa eri aktiivisuustasoilla;

                  e)

                  kehitetään aiempaa parempia välineitä ilmakehässä kulkeutumisen mallintamista (ATM) varten, jotta kansainvälisen monitorointijärjestelmän asemilla voitaisiin arvioida luotettavasti radiofarmaseuttisista tuotantolaitoksista peräisin olevia radioaktiivisen ksenonin päästöjä. CTBTO käyttää näitä välineitä ja asettaa ne CTBT:n allekirjoittajavaltioiden saataville, jotta ilmastointipiippumonitoroinnista saatujen tietojen pohjalta voidaan toteuttaa riippumaton arviointi. Välineet tukevat myös IMS:n jalokaasujen monitorointiverkoston konfiguroitavien laitteiden konfigurointia.

            3.   Hyödyt ja tulokset

      Ksenonin vähentämisjärjestelmän täysimittainen testaus erilaisissa toimintaolosuhteissa mahdollistaa konkreettisen teknisen ratkaisun suunnittelemisen radiofarmaseuttisista tuotantolaitoksista peräisin olevien ksenonpäästöjen vaikutusten lieventämiseksi. Aiempaa tehokkaampi IMS:n jalokaasujen monitorointiverkosto tuottaa CTBT:n allekirjoittajavaltioille korkealaatuisempia monitorointitietoja CTBT:n todentamisjärjestelmän näkökulmasta.

         Osio 6: IDC:n sovellusten testikattavuuden parantaminen

      1.   Taustaa

      Yksikkö-, integraatio- ja regressiotestaus on toistuva, erittäin erikoistunut ja aikaa vievä aaltomuotoista tietoa ja radionuklideja koskevaa tietoa käsittelevien sovellusten ylläpitoon kuuluva tehtävä kansainvälisessä tietokeskuksessa (IDC). Uusien käyttöjärjestelmäversioiden käyttöönotto, sovellusten uudet versiot ja olemassa olevien ohjelmistojen konfiguraation muuttaminen edellyttävät laajoja testauksia.
      Koska ohjelmistot ovat monimutkaisia, koska niitä voidaan käyttää tuhansissa erilaisissa konfiguraatioissa ja koska niiden toiminta riippuu usein sekä levy- että tietokantaisesta pääsystä, myös testien kehittäminen on monimutkaista. Toistaiseksi testauksen suorittaa useimmiten tietyn alan asiantuntija, joka käyttää ohjelmistoa tavallisissa konfiguraatioissa, tarkastelee tuloksia ja vertaa niitä aiempiin ja oletettuihin tuloksiin. Tätä manuaalista prosessia ei useinkaan ole mahdollista toistaa, ja se on voimakkaasti sidoksissa henkilöstöresursseihin ja alan asiantuntemukseen.
      Näiden ongelmien ratkaisemiseksi valmistelutoimikunta käynnisti marraskuussa 2013 hankkeen avoimeen lähdekoodiin perustuvan testausjärjestelmän määrittämiseksi ja käyttöön ottamiseksi, mikä mahdollistaisi jatkuvan automaattisen testauksen. Kyseessä on kolmivuotinen hanke, joka alkoi marraskuussa 2013 ja jonka on tarkoitus päättyä marraskuussa 2016. Valmistelutoimikunta on jo tehnyt sopimuksen ohjelmistonkehittämispalveluista tätä varten. Unionin rahoituksella on tarkoitus kattaa tämän olemassa olevan sopimuksen viimeinen valinnainen jatko-osa tammikuusta marraskuuhun 2016. Jatkuvan automaattisen testausjärjestelmän on tarkoitus helpottaa testiympäristöjen laatimista ja ylläpitoa ja kehittää ensimmäiset integraatiotestit aaltomuotoisen tiedon automaattisen prosessoinnin komponentteja varten.
      Hanke etenee tällä hetkellä suunnitelmien mukaisesti. Järjestelmävaatimuksia koskeva asiakirja on laadittu, ja kaksi avoimeen lähdekoodiin perustuvaa ohjelmistopakettia (Jenkins ja FitNesse), jotka yhdessä täyttävät valmistelutoimikunnan vaatimukset, on määritetty.
      2.   Hankkeen soveltamisala

      Tämän hankkeen tavoitteena ovat jatkuvan automaattisen testausjärjestelmän käyttöönoton jatkotoimina lisätä koodikattavuutta kehittämällä yksikkö-, regressio- ja integraatiotestejä, erityisesti aaltomuotoisen tiedon verkostossa tapahtuvan prosessoinnin, radionuklideja koskevan tiedon ohjelmistojen, tuotteiden ja tiedon levittämisen aloilla.
      3.   Hyödyt ja tulokset

      Tämä työ mahdollistaa toistettavat laadunvalvontaprosessit ja tehostaa IDC:n ohjelmistojen käyttöönottotoimia. Tuloksena on korkealaatuisempia aaltomuotoisen tiedon ja radionuklideja koskevan tiedon automaattisia testausohjelmistoja ja lopulta parempaa palvelua CTBTO:n jäsenvaltioille, erityisesti tiedon, tuotteiden ja ohjelmistojen levittämisen osalta.

         Otsake 2: OSI MSIR-järjestelmän laitteisto- ja ohjelmistoparannukset

      1.   Taustaa

      MSIR-järjestelmällä, jonka väliaikainen tekninen sihteeristö on kehittänyt päätöksen 2012/699/YUTP mukaisen rahoituksen turvin ja jota on täydennetty integroitua kenttäharjoitusta 2014 (IFE14) varten luontoissuorituksina saadulla avulla, on valmiudet hankkia spektritietoa lentokäyttöisestä alustasta alueella, joka vaihtelee näkyvästä säteilystä lämpöinfrapunasäteilyyn. Järjestelmä koostuu vakaalla alustalla olevista antureista, tukivälineistä ja prosessointivälineistä, joilla poimitaan paikan päällä tehtävän tarkastuksen kannalta olennaisia tietoja.
      Lisäksi järjestelmän osia, kuten operaatioiden suunnitteluohjelmisto, inertiamittausyksikkö, järjestelmäohjain, avustava pilotti- ja operaattorinavigointijärjestelmä sekä videokamera, on integroitu väliaikaisen teknisen sihteeristön lentokäyttöisen tietojen hankinnan mahdollistavaan gammaspektrometrijärjestelmään ja testattu siinä. Kyseiset osat ovat saatavilla myös muita ilmasta käsin paikan päällä tehtäviä tarkastuksia koskevia operaatioita varten, mukaan lukien alustavat ylilennot ja ilmasta käsin tehtävät magneettikenttätutkimukset.
      2.   Hankkeen soveltamisala

      Tavoitteena on laajentaa MSIR-järjestelmän valmiuksia ja siten tehostaa tarkastusryhmän kykyä havaita paikan päällä tehtävän tarkastuksen kannalta olennaisia ilmiöitä. MSIR-järjestelmä on suunniteltu modulaariseksi, ja siihen voidaan lisätä uusia osia tarvittaessa ja varojen salliessa. Väliaikaisen teknisen sihteeristön suorittama testaus on osoittanut, että muut MSIR-anturit olisivat tärkeitä ja täydentäisivät nykyistä anturijärjestelmää. Tällä ehdotuksella pyritään täydentämään järjestelmää lisäämällä siihen erityisiä antureita.
      a)   Monispektrinen sensorilaite
      Väliaikaisen teknisen sihteeristön luontoissuorituksina saatua apua hyödyntävän järjestelmän avulla suorittama testaus on osoittanut, että on tärkeää hankkia tietoa erillisistä spektrikaistoista käyttäen sekä lähi-infrapunasäteilyä että lyhytaaltoista infrapunasäteilyä. Lisäksi vuosina 2011 ja 2012 järjestetyn kahden OSI-asiantuntijakokouksen osanottajat korostivat, että valmius havainnoida tätä spektrin osaa on lentokäyttöisen MSIR-järjestelmän keskeinen vaatimus. Sinällään tämä on ehdotuksen keskeinen osa.
      Luontoissuorituksena saatu laitteisto, jota käytettiin IFE14:n aikana, ei ole väliaikaisen teknisen sihteeristön käytettävissä pitkäaikaislainana. Ottaen huomioon tällaisten laitteiden lähes ympärivuotinen käyttö, ei ole kovin todennäköistä, että vastaavaa laitetta saataisiin käyttöön CTBT:n allekirjoittajavaltioiden lainasopimuksen kautta. Näin ollen ehdotuksen tarkoituksena on hankkia kaupallisesti saatavilla oleva monispektriväline, joka on täysin integroitu olemassa oleviin osiin ja jolla voidaan havaita paikan päällä tehtävän tarkastuksen kannalta olennaisia ilmiöitä käyttäen sekä lähi-infrapunasäteilyä että lyhytaaltoista infrapunasäteilyä.
      b)   Välimatkan mittauslaite.
      Eri kenttätesteissä on käynyt ilmi, että lentokäyttöiseen alustaan asennettu skannaustoiminnolla varustettu välimatkan lasermittauslaite tarjoaa huomattavia etuja tarkastusryhmälle. MSIR-järjestelmässä ei nykyisellään ole valmiutta tuottaa maastotietoa mutta sillä on hyvät mahdollisuudet tuottaa niitä, jos siihen lisätään skannausominaisuudella varustettu välimatkan lasermittauslaite. Laitteen avulla voitaisiin

                  —

                  tuottaa nopeasti maanpinnan ja maaston korkeustietoja, joiden avulla voidaan havaita paikan päällä tehtävän tarkastuksen kannalta olennaisia ilmiöitä, jotka saattavat olla kasvillisuuden peitossa,

                  —

                  helpottaa muiden MSIR-tietojen oikaisemista sekä helpottaa ortokorjattujen kuvatuotteiden tuottamista,

                  —

                  tuottaa kolmiulotteisia malleja helpottamaan OSI-tarkastusryhmän päätöksentekoa ja tukemaan operaation suunnittelua.

            Paitsi että tällainen väline palvelisi MSIR-järjestelmää, sitä voitaisiin käyttää myös RN-järjestelmän (”radionuclide measurement”) lisänä antamaan tarkkoja maaperätietoja, joiden avulla voidaan oikaista ylilennoilla hankittuja gammatietoja. Tällainen väline olisi erityisen arvokas alueella, jolla on suuria korkeuseroja (kuten IFE14:n kuluessa kävi ilmi).
      3.   Hyödyt ja tulokset

      Tehokkaampi ja vaikuttavampi MSIR-järjestelmä tehostaa tarkastajien työtä paikan päällä tehtävissä tarkastuksissa. Näin tuetaan unionin politiikkaa ja unionin pyrkimyksiä, joilla edistetään sopimuksen voimaantuloa. Lisäksi hankkeella voidaan täydentää ja tehostaa lentokäyttöisiin antureihin liittyvää teollisuutta Euroopassa. Unionissa on useita tämän alan tuotteita tuottavia yhtiöitä.

         Otsake 3: Tukitoimet ja maakohtaisten valmiuksien kehittäminen

      Tämä otsake koostuu seuraavista kahdesta osioista:

                  Osio 1

                  :

                  Koulutus ja seminaarit Kaakkois-Aasiassa, Tyynenmeren alueella ja Kaukoidässä sekä Lähi-idässä ja Etelä-Aasiassa, valmiuksien kehittämisjärjestelmän ylläpitäminen ja tukitoimet tiede-, päättäjä- ja diplomaattiyhteisöille

                  Osio 2

                  :

                  Laajennettu ”NDC-in-a-box”

         Osio 1: Koulutus ja seminaarit Kaakkois-Aasiassa, Tyynenmeren alueella ja Kaukoidässä sekä Lähi-idässä ja Etelä-Aasiassa, valmiuksien kehittämisjärjestelmän ylläpitäminen ja tukitoimet tiede-, päättäjä- ja diplomaattiyhteisöille

      1.   Taustaa

      Väliaikainen tekninen sihteeristö on tehnyt menestyksekästä työtä valmiuksien kehittämiseksi tukemalla kansallisia tietokeskuksia (NDC) ja valtuutettuja käyttäjiä järjestelmällisesti Afrikan, Latinalaisen Amerikan ja Karibian alueella, Itä-Euroopassa sekä Kaakkois-Aasiassa, Tyynenmeren alueella ja Kaukoidässä. Unionin tuki on suuresti tehostanut saavutettuja myönteisiä tuloksia. Olisi loogista, että maakohtaisten valmiuksien kehittämistä laajennettaisiin useampiin Kaakkois-Aasian, Tyynenmeren alueen ja Kaukoidän maihin sekä Lähi-idän ja Etelä-Aasian alueille. Lisäksi moniin maihin asennetut valmiuksien kehittämisjärjestelmät (40 järjestelmää jo asennettu, 20 asennusta valmisteilla) ovat elintärkeitä valmiuksien ylläpitämisen kannalta, mutta niissä on toistuvasti teknisiä ongelmia, jotka johtuvat usein paikalliseen ilmastoon tai infrastruktuuriin liittyvistä ankarista olosuhteista. Nämä järjestelmät vaativat jonkin verran ylläpitoa, jotta maakohtaisesta valmiuksien kehittämisestä saataisiin irti kaikki hyöty. Asiantuntijatason vuorovaikutus valmistelutoimikunnan kanssa on keskeisen tärkeä keino pitää yllä sekä poliittista tukea että teknistä asiantuntemusta CTBT:n kaikkien näkökohtien osalta. Säännölliset konferenssit sekä akateemiset, diplomaattiset ja tiedealan tukitapahtumat (kuten kahden vuoden välein järjestettävä CTBT-alan tiede- ja teknologiakonferenssi, alueelliset CTBT-seminaarit ja konferenssit, julkissektorin CTBT-kurssit sekä tieteentekijöiden seminaarit) ovat auttaneet rakentamaan ja ylläpitämään luottamusta todentamisjärjestelmään ja korostamaan CTBT:n merkitystä maailmanlaajuisen ydinsulku- ja aseriisuntajärjestelmän kulmakivenä. Nämä toimet auttavat myös vaikuttamaan CTBT:n liitteessä 2 lueteltuihin valtioihin, jotka eivät ole ratifioineet CTBT:tä, pyrittäessä edistämään CTBT:n voimaantuloa.
      2.   Hankkeen soveltamisala

      Tämä alahanke lujittaa aiempia ponnisteluja maakohtaisten teknisten valmiuksien kehittämiseksi tukemalla koulutusta ja seminaareja Kaakkois-Aasiassa, Tyynenmeren alueella ja Kaukoidässä sekä Lähi-idässä ja Etelä-Aasiassa, jotta edistetään kyseisillä alueilla sijaitsevien maiden tosiasiallista osallistumista CTBT:hen. Erityisesti painotetaan radionuklidien analysoijien koulutusta, joka perustuu ”NDC-in-a-box”-pakettiin vuonna 2013 lisättyyn ohjelmistoon. Nämä kaksi aluetta otetaan asianmukaisesti huomioon valittaessa osallistujia yhdeksänteen hankkeeseen sisältyviin toimintoihin, jotka koskevat laajennettua ”NDC-in-a-box”-ohjelmistoa ja sen keskeistä osatekijää SeisComp3-ohjelmistoa. Yksi tärkeimmistä tavoitteista on tukea CTBT:n allekirjoittajavaltioita IMS:n prosessoinnin integroimisessa kansallisiin ja alueellisiin seismisiin verkostoihin ja tavanomaisten rutiinioperaatioiden, kuten seismisten uhkien paikallinen ja alueellinen monitorointi, sulauttamista kansallisia tietokeskuksia isännöivien laitosten harjoittamaan ydinräjäytysten monitorointiin. Yhteyksiä tämän ehdotuksen kahteen muuhun alahankkeeseen pyritään luomaan esimerkiksi käyttämällä koulutuksessa ja seminaareissa asianmukaisia yhteisiä aineistoja ja keräämällä maakohtaisesti saatuja kokemuksia.
      Korjaavaa teknistä tukea annetaan sellaisille valmiuksien kehittämisjärjestelmille, joita käytetään tosiasiassa maakohtaisesti mutta joiden toimintaa vähäiset tekniset ongelmat häiritsevät, muun muassa turvaamalla asianmukainen pääsy internetiin.
      Tämä alahanke lisää CTBT:n tuntemusta ja ymmärtämistä parannetaan tiedeyhteisön, politiikan ammattilaisten ja päätöksentekijöiden keskuudessa erityisesti CTBT:n liitteessä 2 luetelluissa valtioissa, jotka eivät ole ratifioineet CTBT:tä, tarjoamalla kursseja ja koulutusta, jotka koskevat CTBT-kysymyksiä ja etenkin CTBT:n tieteellisiä ja teknisiä näkökohtia. Toimet kohdennetaan erityisesti kehitysmaihin ja CTBT:n liitteessä 2 lueteltuihin valtioihin, jotka eivät ole ratifioineet CTBT:tä, noudattaen CTBT:n voimaantuloa ja yleismaailmallisuutta koskevia väliaikaisen teknisen sihteeristön strategioita.
      3.   Hyödyt ja tulokset

      Toimet ovat unionin tavoitteiden mukaisia, koska ne edistävät maailmanlaajuista turvallisuutta parantamalla CTBT:n tuntemusta ja ymmärtämistä ja tukevat yhteistä kantaa 2003/805/YUTP, tehostettuja tukitoimia CTBT:n liitteessä 2 luetelluille valtioille ja maakohtaisten valmiuksien kehittämistä muun muassa Kaakkois-Aasiassa, Tyynenmeren alueella ja Kaukoidässä sekä Lähi-idässä ja Etelä-Aasiassa toteutettavin toimin.

         Osio 2: Laajennettu ”NDC-in-a-box”

      1.   Taustaa

      Valmistelutoimikunta ryhtyi vuonna 2013 laajentamaan nykyisen ”NDC-in-a-box”-pakettinsa tarjontaa uudella ohjelmistolla, jonka ansiosta käyttäjät voivat yhdistellä helpommin IMS-verkostosta saatuja tietoja paikallisilta ja kansallisilta asemilta saatuihin tietoihin ja joka myös huomattavasti parantaa kansallisten tietokeskusten (NDC) prosessointivalmiuksia. Näiden pyrkimysten yhteydessä allekirjoitettiin joulukuussa 2013 lisenssisopimus saksalaisen geotieteiden tutkimuskeskuksen Helmholtz-Centre Potsdam GFZ:n kanssa. Sopimuksen ansiosta valmistelutoimikunta voi jakaa SeisComp3-ohjelmiston ”NDC-in-a-box”-paketin osana valtuutetuille käyttäjille kansainvälisen monitorointijärjestelmän tietojen käsittelyä ja analysointia varten. Tätä tekstiä laadittaessa on saatu päätökseen ohjelmiston kehittämistyö ensimmäisen laajennetun ”NDC-in-a-box”-paketin toimittamiseksi alfatestaajille, ja kansalliset tietokeskukset testaavat ohjelmaa parhaillaan. Kansallisten tietokeskusten edustajat keskustelivat laajennetusta ”NDC-in-a-box”-paketista sekä täsmensivät vaatimuksia ja pitivät niitä hyväksyttävinä Wienissä 12.–16. toukokuuta järjestetyn kansallisten tietokeskusten vuoden 2014 seminaarin DPSS-istunnoissa. Hankkeen lopussa kyseisillä kansallisten tietokeskusten edustajilla, jotka toimivat alfatestaajina, on mahdollisuus testata uutta ohjelmistoa omissa toimipaikoissaan. CTBTO:n jäsenvaltiot ovat olleet erittäin kiinnostuneita vaatimusten määrittelystä ja testauksesta hankkeeseen osallistuville kansallisten tietokeskusten edustajille asetetuista aika- ja laitteistovaatimuksista huolimatta.
      2.   Hankkeen soveltamisala

      Alahanke lujittaa myös uutta laajennettua ”NDC-in-a-box”-pakettia ja helpottaa sen hyväksymistä kansallisissa tietokeskuksissa varmistaen samalla johdonmukaisuuden kansainvälisen tietokeskuksen (IDC) ohjelmiston uudelleensuunnittelun kanssa. Se koostuu seuraavista osista: a) alfatestauksesta saadun palautteen huomioon ottaminen ratkaisemalla havaitut ongelmat ja tekemällä alfatestaajien vaatimat vähäiset parannukset ohjelmistoon. Tämän työn tuloksena julkaistaan laajennetun ”NDC-in-a-box”-paketin ensimmäinen virallinen versio; ja b) kansallisten tietokeskusten (NDC) koulutustarpeiden huomioon ottaminen, erityisesti laajennettuun ”NDC-in-a-box”-pakettiin sisällytettävien uusien välineiden ja SeisComp3-paketin osalta. Tämä toteutetaan järjestämällä kansallisille tietokeskuksille kaksi aaltomuotoisen tiedon analysointikurssia ja kaksi SeisComp3-kurssia sekä asiantuntijavierailuja paikan päällä annettavaa tukea tarvitseviin kansallisiin tietokeskuksiin.
      3.   Hyödyt ja tulokset

      Toimet ovat unionin tavoitteiden mukaisia, koska ne edistävät maailmanlaajuista turvallisuutta parantamalla CTBT:n tuntemusta ja ymmärtämistä ja tukevat yhteistä kantaa 2003/805/YUTP, tehostettuja tukitoimia CTBT:n liitteessä 2 luetelluille valtioille ja maakohtaisten valmiuksien kehittämistä, mukaan lukien valmiuksien kehittämisjärjestelmien ylläpito sekä ”NDC-in-a-box”-ohjelmiston laajempi käyttöönotto.
      III   KESTO
      Hankkeiden toteuttamisen arvioitu kokonaiskesto on 24 kuukautta.
      IV   OSALLISTUJAT
      Tämän päätöksen nojalla tuettaviin hankkeisiin osallistuvat kaikki CTBT:n allekirjoittajavaltiot sekä valmistelutoimikunta.
      V   HANKKEET TOTEUTTAVA ORGANISAATIO
      Hankkeiden tekninen toteuttaminen annetaan valmistelutoimikunnan tehtäväksi. Hankkeiden toteuttamisesta vastaavat suoraan valmistelutoimikunnan henkilöstö ja CTBT:n allekirjoittajavaltioiden asiantuntijat ja toimeksisaajat. On suunniteltu, että varoja käytetään projektia hallinnoivan konsultin palkkaamiseen, joka vastaa valmistelutoimikunnan avustamisesta tämän päätöksen täytäntöönpanossa, raportointivelvoitteista koko täytäntöönpanokauden ajan, loppuraportti ja lopullinen rahoituskertomus mukaan lukien, sekä kaikkia tähän päätökseen liittyviä asiakirjoja koskevan arkiston ylläpitämisestä erityisesti mahdollisia todentamiskäyntejä silmällä pitäen; hänen kuuluu myös vastata unionin näkyvyyden turvaamisesta kaikissa yhteyksissä, sen varmistamisesta, että kaikki rahoitus-, oikeus- ja hankintatoimet ovat tämän päätöksen 3 artiklan 3 kohdassa tarkoitetun rahoitussopimuksen mukaisia, ja sen varmistamisesta, että kaikki tiedot, myös budjettitiedot, ovat täydellisiä ja paikkansapitäviä ja että ne toimitetaan hyvissä ajoin.
      Hankkeiden täytäntöönpanon on tapahduttava rahoituksesta ja hallinnosta tehdyn puitesopimuksen ja Euroopan komission ja valmistelutoimikunnan välillä tehtävän tämän päätöksen 3 artiklan 3 kohdassa tarkoitetun rahoitussopimuksen mukaisesti.
      VI   HANKKEISIIN OSALLISTUVAT KOLMANNET OSAPUOLET
      Valmistelutoimikunnan ja CTBT:n allekirjoittajavaltioiden asiantuntijoita voidaan pitää hankkeeseen osallistuvina kolmansina osapuolina. He noudattavat työssään valmistelutoimikunnan asiantuntijoiden toimintaa koskevia sääntöjä.


title: 2013/399/YUTP: Poliittisten ja turvallisuusasioiden komitean päätös EUTM Mali/1/2013, annettu 19 päivänä heinäkuuta 2013 , EU:n operaation komentajan nimittämisestä Malin asevoimien kouluttamiseen osallistumista koskevaan Euroopan unionin sotilasoperaatioon (EUTM Mali)

text:
               27.7.2013

               FI

               Euroopan unionin virallinen lehti

               L 202/22

         POLIITTISTEN JA TURVALLISUUSASIOIDEN KOMITEAN PÄÄTÖS EUTM MALI/1/2013,
   annettu 19 päivänä heinäkuuta 2013,
   EU:n operaation komentajan nimittämisestä Malin asevoimien kouluttamiseen osallistumista koskevaan Euroopan unionin sotilasoperaatioon (EUTM Mali)
   (2013/399/YUTP)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 38 artiklan kolmannen kohdan,
   ottaa huomioon Malin asevoimien kouluttamiseen osallistumista koskevasta Euroopan unionin sotilasoperaatiosta, EUTM Mali, 17 päivänä tammikuuta 2013 annetun neuvoston päätöksen 2013/34/YUTP (1) ja erityisesti sen 5 artiklan,
   sekä katsoo seuraavaa:

               (1)

               Päätöksen 2013/34/YUTP 5 artiklan 1 kohdan nojalla neuvosto valtuutti poliittisten ja turvallisuusasioiden komitean tekemään Euroopan unionista tehdyn sopimuksen 38 artiklan mukaisesti EUTM Malin poliittista valvontaa ja strategista johtoa koskevat asiaankuuluvat päätökset, mukaan lukien päätös EU:n operaation komentajan nimittämisestä.

               (2)

               Päätöksen 2013/34/YUTP 2 artiklan nojalla EUTM Malin EU:n operaation komentajaksi nimitettiin prikaatikenraali François LECOINTRE.

               (3)

               Ranska ehdotti 19 päivänä kesäkuuta 2013, että EUTM Malin uudeksi EU:n operaation komentajaksi nimitettäisiin prikaatikenraali Bruno GUIBERT, joka seuraisi prikaatikenraali François LECOINTREa.

               (4)

               EU:n sotilaskomitea suositti 28 päivänä kesäkuuta 2013, että poliittisten ja turvallisuusasioiden komitea nimittää prikaatikenraali Bruno GUIBERT'n EUTM Malin EU:n operaation komentajaksi.

               (5)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevan 5 artiklan mukaisesti Tanska ei osallistu niiden unionin päätösten ja toimien valmisteluun ja täytäntöönpanoon, joilla on merkitystä puolustuksen alalla,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään prikaatikenraali Bruno GUIBERT EU:n operaation komentajaksi Malin asevoimien kouluttamiseen osallistumista koskevaan Euroopan unionin sotilasoperaatioon (EUTM Mali) 1 päivästä elokuuta 2013.
   2 artikla
   Tämä päätös tulee voimaan 1 päivänä elokuuta 2013.

      Tehty Brysselissä 19 päivänä heinäkuuta 2013.

            Poliittisten ja turvallisuusasioiden komitean puolesta

            Puheenjohtaja

         W. STEVENS

      (1)  EUVL L 14, 18.1.2013, s. 19.


title: 2005/319/: EFTAn valvontaviranomaisen päätös, N:o 319/05/KOL, tehty  14 päivänä joulukuuta 2005 , valvontaviranomaisen ja tuomioistuimen perustamisesta tehdyn EFTA-valtioiden sopimuksen pöytäkirjassa 3 olevan II osan 27 artiklassa tarkoitetuista täytäntöönpanosäännöksistä tehdyn kollegion päätöksen N:o 195/04/KOL muuttamisesta

text:
               27.4.2006

               FI

               Euroopan unionin virallinen lehti

               L 113/24

         EFTAN VALVONTAVIRANOMAISEN PÄÄTÖS,
   N:o 319/05/KOL,
   tehty 14 päivänä joulukuuta 2005,
   valvontaviranomaisen ja tuomioistuimen perustamisesta tehdyn EFTA-valtioiden sopimuksen pöytäkirjassa 3 olevan II osan 27 artiklassa tarkoitetuista täytäntöönpanosäännöksistä tehdyn kollegion päätöksen N:o 195/04/KOL muuttamisesta
   EFTAN VALVONTAVIRANOMAINEN, joka
   OTTAA HUOMIOON Euroopan talousalueesta tehdyn sopimuksen (1) ja erityisesti sen 61–63 artiklan sekä pöytäkirjan 26,
   OTTAA HUOMIOON valvontaviranomaisen ja tuomioistuimen perustamisesta tehdyn EFTA-valtioiden sopimuksen (2) ja erityisesti sen 5 artiklan 2 kohdan a alakohdan ja 24 artiklan sekä kyseisen sopimuksen pöytäkirjassa 3 olevan II osan 27 artiklan,
   SEKÄ KATSOO SEURAAVAA: EFTAn valvontaviranomainen teki 14 päivänä heinäkuuta 2004 päätöksen N:o 195/04/KOL valvontaviranomaisen ja tuomioistuimen perustamisesta tehdyn EFTA-valtioiden sopimuksen pöytäkirjassa 3 olevan II osan 27 artiklassa tarkoitetuista täytäntöönpanosäännöksistä,
   päätöksen N:o 195/04/KOL 3 artiklan 1 kohdan mukaisesti EFTAn valvontaviranomainen panee täytäntöön sähköisen ilmoitusjärjestelmän 1 päivästä tammikuuta 2006 alkaen,
   EFTA-valtiot ovat nimenneet yhteyspisteen sähköisten ilmoitusten ja niihin liittyvän kirjeenvaihdon esittämiseksi, ja
   ON KUULLUT neuvoa-antavaa valtiontukikomiteaa 30 päivänä marraskuuta 2005 päivätyllä kirjeellä noudattaen valvonta- ja tuomioistuinsopimuksen pöytäkirjassa 3 olevan II osan 29 artiklassa määrättyä menettelyä,
   ON TEHNYT TÄMÄN PÄÄTÖKSEN:

               1a)

               Korvataan päätöksen N:o 195/04/KOL 3 artiklan 1 kohta seuraavasti:

                  ”Ilmoituksen toimittaa valvontaviranomaiselle kyseisen EFTA-valtion edustusto Euroopan unionissa tai mikä tahansa muu EFTA-valtion nimeämä yhteyspiste. Ilmoitus on osoitettava EFTAn valvontaviranomaisen kilpailu- ja valtiontukiosastolle. Valvontaviranomaisen kilpailu- ja valtiontukiosasto voi nimetä yhteyspisteitä ilmoitusten vastaanottoa varten.”

               1b)

               Korvataan päätöksen N:o 195/04/KOL 3 artiklan 6 kohta seuraavasti:

                  ”EFTA-valtioita kuultuaan valvontaviranomainen julkaisee Euroopan unionin virallisen lehden ETA-osastossa ja ETA-täydennysosassa tarkemmat tiedot ilmoitusten sähköisestä toimittamisesta, mukaan luettuna osoitteet sekä luottamuksellisten tietojen suojaa koskevat tarpeelliset järjestelyt.”

               1c)

               Korvataan päätöksen N:o 195/04/KOL liitteessä I olevan neljännen kohdan toinen virke seuraavasti:

                  ”Täytetyn lomakkeen toimittaa valvontaviranomaiselle kyseisen EFTA-valtion edustusto Euroopan unionissa tai mikä tahansa muu EFTA-valtion nimeämä yhteyspiste”.

               1d)

               Päätöksen N:o 195/04/KOL liitteissä viittauksilla kyseisen EFTA-valtion edustustoon Euroopan unionissa tai EFTA-valtion ETA-koordinaationyksikköön tarkoitetaan kyseisen EFTA-valtion edustustoa Euroopan unionissa tai mitä tahansa muuta EFTA-valtion nimeämää yhteyspistettä.

               2)

               Tämä päätös on osoitettu Islannin tasavallalle, Liechtensteinin ruhtinaskunnalle ja Norjan kuningaskunnalle.

               3)

               Tämä valvontaviranomaisen päätös tulee voimaan sitä päivää seuraavana päivänä, jona se tehdään.

               4)

               Tämä päätös on todistusvoimainen englannin kielellä.

      Tehty Brysselissä 14 päivänä joulukuuta 2005.

            EFTAn valvontaviranomaisen puolesta

         Einar M. BULL

            Puheenjohtaja

         Kurt JÄGER

            Kollegion jäsen

      (1)  Jäljempänä ’ETA-sopimus’.

      (2)  Jäljempänä ’valvonta- ja tuomioistuinsopimus’.


title: Neuvoston päätös (EU) 2015/344, annettu 17 päivänä helmikuuta 2015 , Euroopan yhteisön ja Ukrainan tiede- ja teknologiayhteistyötä koskevan sopimuksen uusimisesta

text:
               4.3.2015

               FI

               Euroopan unionin virallinen lehti

               L 60/37

         NEUVOSTON PÄÄTÖS (EU) 2015/344,
   annettu 17 päivänä helmikuuta 2015,
   Euroopan yhteisön ja Ukrainan tiede- ja teknologiayhteistyötä koskevan sopimuksen uusimisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 186 artiklan yhdessä sen 218 artiklan 6 kohdan a alakohdan v alakohdan kanssa,
   ottaa huomioon Euroopan komission ehdotuksen,
   ottaa huomioon Euroopan parlamentin hyväksynnän,
   sekä katsoo seuraavaa:

               (1)

               Neuvosto hyväksyi päätöksellään 2003/96/EY (1) Euroopan yhteisön ja Ukrainan tiede- ja teknologiayhteistyötä koskevan sopimuksen (2), jäljempänä ’sopimus’, tekemisen.

               (2)

               Sopimuksen 12 artiklan b alakohdan mukaan sopimus tehtiin alun perin 31 päivänä joulukuuta 2002 päättyväksi kaudeksi, ja se voidaan uusia osapuolten yhteisellä sopimuksella viiden vuoden jaksoiksi.

               (3)

               Sopimus uusittiin neuvoston päätöksen 2011/182/EU (3) perusteella uudeksi viisivuotiskaudeksi, joka alkoi taannehtivasti 8 päivästä marraskuuta 2009, ja sen voimassaolon on määrä päättyä 7 päivänä marraskuuta 2014.

               (4)

               Sopimuksen osapuolet katsovat, että sopimuksen pikainen uusiminen olisi kummankin osapuolen etujen mukaista.

               (5)

               Uusittavan sopimuksen olisi asiasisällöltään vastattava sopimusta.

               (6)

               Sopimuksen uusiminen olisi hyväksyttävä unionin puolesta,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään unionin puolesta Euroopan yhteisön ja Ukrainan tiede- ja teknologiayhteistyötä koskevan sopimuksen uusiminen uudeksi viisivuotiskaudeksi.
   2 artikla
   Valtuutetaan neuvoston puheenjohtaja nimeämään yksi tai useampi henkilö, jolla on oikeus ilmoittaa unionin puolesta ja sopimuksen 12 artiklan a alakohdan mukaisesti Ukrainalle, että unioni on saattanut päätökseen tämän uusitun sopimuksen voimaantulon edellyttämät sisäiset menettelynsä.
   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 17 päivänä helmikuuta 2015.

            Neuvoston puolesta

            Puheenjohtaja

         J. REIRS

      (1)  Neuvoston päätös 2003/96/EY, tehty 6 päivänä helmikuuta 2003, Euroopan yhteisön ja Ukrainan tiede- ja teknologiayhteistyötä koskevan sopimuksen tekemisestä (EUVL L 36, 12.2.2003, s. 31).

      (2)  Sopimus Euroopan yhteisön ja Ukrainan tiede- ja teknologiayhteistyöstä (EUVL L 36, 12.2.2003, s. 32).

      (3)  Neuvoston päätös 2011/182/EU, annettu 9 päivänä maaliskuuta 2011, Euroopan yhteisön ja Ukrainan tiede- ja teknologiayhteistyötä koskevan sopimuksen uusimisesta (EUVL L 79, 25.3.2011, s. 3).